Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Μέρος Α΄) Λήψη απόφασης σύμφωνα με τις διατάξεις του Κώδικα Δεοντολογίας των μελών του ελληνικού Κοινοβουλίου: 1. Λήψη απόφασης επί της πρότασης του Προέδρου της Βουλής για την επιβολή του πειθαρχικού μέτρου της μομφής για αντικοινοβουλευτική συμπεριφορά του Βουλευτή κ. Ηλία Κασιδιάρη, σύμφωνα με τις διατάξεις της περίπτωσης α΄ του άρθρου 8 του Κώδικα Δεοντολογίας για παραβίαση των διατάξεων των περιπτώσεων α΄, β΄, γ΄ και ε΄ του άρθρου 2 του Κώδικα Δεοντολογίας των μελών του Κοινοβουλίου (ΦΕΚ Α΄ 67/18-4-2016), σε συνδυασμό με τις περιπτώσεις δ΄ έως και η΄ του άρθρου 77 και του άρθρου 80 του Κανονισμού της Βουλής. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας εκδόθηκε η υπ' αριθμόν 17/2-2-2018 εισήγηση, η οποία σας έχει διανεμηθεί, σύμφωνα με την οποία τα μέλη της επιτροπής εισηγούνται κατά πλειοψηφία την επιβολή του πειθαρχικού μέτρου της μομφής για αντικοινοβουλευτική συμπεριφορά του Βουλευτή κ. Ηλία Κασιδιάρη. Η ως άνω υπόθεση αφορά σε αντικοινοβουλευτική και ανάρμοστη συμπεριφορά του Βουλευτή κατά τη συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων την Τετάρτη 17-1-2018. 2. Λήψη απόφασης επί της πρότασης του Προέδρου της Βουλής για την επιβολή του πειθαρχικού μέτρου της μομφής για αντικοινοβουλευτική συμπεριφορά του Προέδρου της Κοινοβουλευτικής Ομάδας Λαϊκός Σύνδεσμος - Χρυσή Αυγή κ. Νικολάου Μιχαλολιάκου και των Βουλευτών κυρίων Παναγιώτη Ηλιόπουλου και Ηλία Κασιδιάρη, σύμφωνα με τις διατάξεις της περίπτωσης α΄ του άρθρου 8 του Κώδικα Δεοντολογίας, για παραβίαση των διατάξεων των περιπτώσεων α΄, β΄, γ΄ και ε΄ του άρθρου 2 του Κώδικα Δεοντολογίας των Μελών του ελληνικού Κοινοβουλίου (ΦΕΚ Α΄ 67/18-4-2016), σε συνδυασμό με τις περιπτώσεις δ΄ και η΄ του άρθρου 77 και του άρθρου 80 του Κανονισμού της Βουλής. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας εκδόθηκε η υπ' αριθμόν 18/13-3-2018 εισήγηση, που σας έχει διανεμηθεί, σύμφωνα με την οποία τα μέλη της επιτροπής εισηγούνται κατά πλειοψηφία την επιβολή του πειθαρχικού μέτρου της μομφής για αντικοινοβουλευτική συμπεριφορά των παραπάνω Βουλευτών. Η ως άνω υπόθεση αφορά σε αντικοινοβουλευτική και ανάρμοστη συμπεριφορά του Προέδρου της Κοινοβουλευτικής Ομάδας του Λαϊκού Συνδέσμου - Χρυσή Αυγή κ. Νικολάου Μιχαλολιάκου και των Βουλευτών κυρίων Παναγιώτη Ηλιόπουλου και Ηλία Κασιδιάρη, κατά τις συνεδριάσεις α) της Διαρκούς Επιτροπής Εθνικής Άμυνας και Εξωτερικών Υποθέσεων στις 6-3-2018, β) της Ολομέλειας της Βουλής στις 7-3-2018 και γ) της Ολομέλειας της Βουλής στις 8-3-2018. Σύμφωνα με την περίπτωση α΄ του άρθρου 8 του Κώδικα Δεοντολογίας: «α) Όταν πρόκειται περί επίδειξης συμπεριφοράς κατά παράβαση των γενικών αρχών του άρθρου 2 του παρόντος Κώδικα (δύνανται να επιβάλλονται) ανάκληση στην τάξη, κατ' ανάλογη εφαρμογή του άρθρου 78 του Κανονισμού της Βουλής και, σε ιδιαίτερα σοβαρές περιπτώσεις, μομφή για αντικοινοβουλευτική συμπεριφορά, κατ' ανάλογη εφαρμογή του άρθρου 80 του Κανονισμού της Βουλής.» Σύμφωνα με τις παραγράφους 2 και 3 του άρθρου 80 του Κανονισμού της Βουλής: «2. Μετά την πρόταση του Προέδρου για απόδοση μομφής, ο ενδιαφερόμενος καλείται να δώσει εξηγήσεις για πέντε (5) λεπτά της ώρας το πολύ, μετά τις οποίες, εάν ο Πρόεδρος διατηρεί την πρότασή του, η Βουλή αποφασίζει με ανάταση και χωρίς συζήτηση …». «3. Η απόφαση της Βουλής για τη διατύπωση μομφής για αντικοινοβουλευτική συμπεριφορά εναντίον Βουλευτή συνεπάγεται αυτοδικαίως την περικοπή του εντός τετάρτου (¼) της μηνιαίας αποζημίωσής του.» Σύμφωνα με την απόφαση της Διάσκεψης των Προέδρων στη συνεδρίασή της στις 12 Μαρτίου 2018, έχουμε δεχθεί, εξαιτίας της σοβαρότητας του θέματος και κατ' εξαίρεση, να επιτραπεί, εφόσον το ζητήσουν, στους κοινοβουλευτικούς εκπροσώπους των κομμάτων να πάρουν τον λόγο για πέντε λεπτά. Συμφωνεί το Σώμα;
Το Σώμα συμφώνησε. Τον λόγο θα έχουν, εφόσον το επιθυμούν, ο κ. Νικόλαος Μιχαλολιάκος για πέντε λεπτά, ο κ. Παναγιώτης Ηλιόπουλος για πέντε λεπτά, ο κ. Ηλίας Κασιδιάρης για πέντε λεπτά και για τις δύο υποθέσεις. Επίσης, τον λόγο θα έχει όποιος Κοινοβουλευτικός Εκπρόσωπος επιθυμεί. Τον λόγο έχει τώρα ο κ. Κασιδιάρης για πέντε λεπτά.
Εις ό,τι αφορά το πεντάλεπτο που αναφέρατε, το ορθόν με βάση το άρθρο 8 παράγραφος 2 του Κανονισμού της Βουλής είναι το εξής και το διαβάζω, για να διορθώσω αυτά που ειπώθηκαν από το Προεδρείο: «Σε όλες τις περιπτώσεις, ο Βουλευτής καλείται πριν από την επιβολή του πειθαρχικού μέτρου, ενώπιον του Προέδρου της Βουλής ή της Ολομέλειας, προκειμένου να αναπτύξει εντός είκοσι λεπτών τις απόψεις του». Δεν ισχύει, λοιπόν, το πεντάλεπτο. Έχω χρόνο είκοσι λεπτά, για να αναπτύξω τις απόψεις μου, για κάθε ποινή την οποία επιθυμείτε να μου επιβάλλετε. Θα ξεκινήσω, λοιπόν, με την πρώτη απόφαση, απαράδεκτη, παράνομη και αντισυνταγματική απόφαση, να επιβληθεί…
Κύριε Κασιδιάρη, συγγνώμη, να σας πω.
Παρακαλώ.
Επειδή δεν ήλθατε στην Επιτροπή Δεοντολογίας και στείλατε ένα έγγραφο…
Μέσω υπομνήματος κατέθεσα στην Επιτροπή Δεοντολογίας.
…δεν είχε νόημα να σας προσκαλέσει ο Πρόεδρος για συζήτηση. Γι' αυτό δεν κληθήκατε. Κατά συνέπεια, να περιοριστείτε στον χρόνο. Ευχαριστώ.
Μισό λεπτό. Θέλετε δηλαδή, να καταργήσετε το άρθρο 8 παράγραφος 2 του Κανονισμού της Βουλής; Καταλαβαίνετε ότι αυτό που λέτε τώρα είναι παντελώς αστήριχτο και αβάσιμο; Αν μη τι άλλο, ρωτήστε και τη Νομική Υπηρεσία της Βουλής, για να σας εξηγήσει για ποιον λόγο αυτό που λέτε δεν έχει καμμία σχέση με τη δεοντολογία και τον Κανονισμό της Βουλής. Εδώ ο Κανονισμός είναι ρητός. Δεν τον επαναλαμβάνω, τον διάβασα: Ο χρόνος που έχει έκαστος Βουλευτής για την «απολογία» του είναι είκοσι λεπτά, για έκαστο «αδίκημα», το οποίο μας προσάπτετε. Να μην καταχραστώ άλλο τον χρόνο…
Να σας πω, τα είκοσι λεπτά που θα σας άκουγε ο Πρόεδρος, δεν θα τα άκουγε κανείς άλλος.
Αυτά που λέτε ότι θα με άκουγε ο Πρόεδρος…
Κατά συνέπεια, τώρα είμαστε στην Ολομέλεια. Πέντε λεπτά, λοιπόν.
Είμαστε στην Ολομέλεια. Όπως, λοιπόν, αναφέρει ο Κανονισμός - το ξαναδιαβάζω γιατί δεν με παρακολουθήσατε, κυρία Πρόεδρε - «σε όλες τις περιπτώσεις ο Βουλευτής καλείται πριν από την επιβολή του πειθαρχικού μέτρου, ενώπιον της Ολομέλειας της Βουλής ή του Τμήματος Διακοπής των Εργασιών της Βουλής…» - αυτό δεν υπάρχει τώρα - «…προκειμένου να αναπτύξει εντός είκοσι λεπτών τις απόψεις του». Τι θέλετε να κάνουμε τώρα; Έχετε καταργήσει το Σύνταγμα, έχετε καταργήσει τη νομιμότητα. Να καταργήσουμε και τον Κανονισμό που το αναγράφει ρητά; [[Θόρυβος στην Αίθουσα]] Έχω απευθυνθεί σε σοβαρούς νομικούς συμβούλους, σε δεκάδες νομικούς συμβούλους, σε σοβαρούς συνταγματολόγους. Αυτό αναφέρει ο Κανονισμός. Μην επιχειρείτε καινούριο πραξικόπημα εδώ. Σας παρακαλώ! «Ενώπιον της Ολομέλειας της Βουλής», αναφέρει ρητά ο Κανονισμός. Και ξεκινώ.
Κύριε Κασιδιάρη, διάβασα την απόφαση της Διάσκεψης των Προέδρων, η οποία αποφάσισε, κατά παρέκκλιση, πέντε λεπτά για εσάς και πέντε λεπτά, εφόσον θέλει κάποιος Κοινοβουλευτικός Εκπρόσωπος.
Θέλετε να μου πείτε δηλαδή ότι η Διάσκεψη των Προέδρων έχει τη δυνατότητα να καταργεί τον Κανονισμό;
Δεν είναι κατάργηση.
Αυτό μου λέτε αυτήν τη στιγμή; Τι θέλετε; Να φέρετε και την αστυνομία μήπως να με κατεβάσει κάτω από το Βήμα;
Όχι βέβαια.
Τι είναι αυτά τα πράγματα, τα οποία λέτε; Είστε λίγο σοβαρή;
Πιο ήρεμα, πιο ήρεμα.
Εδώ υπάρχει Κανονισμός της Βουλής και καμμία απόφαση καμμας Διάσκεψης των Προέδρων δεν μπορεί να καταργήσει τον Κανονισμό. Να προχωρήσω, λοιπόν, στην εισήγησή μου εις ό,τι αφορά την πρώτη μομφή, που μου αποδίδετε. Είναι μόνιμη πρακτική αυτή να μας επιβάλετε πρόστιμα, να μας επιβάλετε αποβολές, λες και είμαστε στο γυμνάσιο και επειδή δεν έχουμε σωστή συμπεριφορά, κατά την άποψή σας, να μας αποβάλετε. Όλα αυτά, όμως, δεν έχουν κανένα απολύτως αντίκτυπο στη νόμιμη, στην απόλυτα νόμιμη, πολιτική δράση του Λαϊκού Συνδέσμου - Χρυσή Αυγή. Ειδικά η περικοπή του μισθού, ειδικά αυτό το μέτρο, δηλώνω ότι μας αφήνει παγερά αδιάφορους. Και επειδή και πάλι θα κοπεί ο μισός μισθός μου, θέλω να ενημερώσω, όχι μόνο το Σώμα αλλά κυρίως τον λαό, ότι ως Βουλευτής της Χρυσής Αυγής αποδίδω κάθε πρώτη του μήνα το ήμισυ του μισθού μου στο κόμμα, γιατί με ένα άλλο παράνομο μέτρο το οποίο ψηφίσατε, το κόμμα δεν διαθέτει χρηματοδότηση. Άρα, η ποινή που μου επιβάλλεται, επί της ουσίας είναι η περικοπή ολόκληρου του μισθού μου γι' αυτόν το μήνα, αλλά κανένα ρόλο αυτό δεν παίζει στην πολιτική μου δραστηριότητα. Πήρα τα Πρακτικά για να διαβάσω τι ειπώθηκε στη συγκεκριμένη επιτροπή της Βουλής. Και διάβασα με έκπληξη να λέει η Πρόεδρος, κ. Χριστοδουλοπούλου, ότι θεωρεί εξύβριση αυτό το οποίο έγραψα στην επιστολή μου ότι ο Πρόεδρος της Βουλής λειτουργεί ως κομματικός εγκάθετος. Το θεωρεί εξύβριση η κ. Χριστοδουλοπούλου το «κομματικός εγκάθετος» και με τιμωρεί με αποβολή και με περικοπή του μισθού. Και την άλλη μέρα έρχεται εδώ στην Ολομέλεια της Βουλής η συγκεκριμένη και λέει στον Αθανασίου της Νέας Δημοκρατίας «αεί στο διάολο», εδώ μέσα στην Ολομέλεια της Βουλής και θεωρεί εξύβριση το «κομματικός εγκάθετος». Και δεν είναι μόνο αυτό. Και ο Βουλευτής Μπαλάφας του ΣΥΡΙΖΑ είχε αποκαλέσει τον Βουλευτή Κωνσταντινόπουλο του ΠΑΣΟΚ «βρώμα». Και ο Βουλευτής Πολάκης του ΣΥΡΙΖΑ από τα υπουργικά έδρανα είχε πει στον Γεωργιάδη της Νέας Δημοκρατίας ότι είναι «σίχαμα της κοινωνίας». Και ο Γεωργιάδης του είχε απαντήσει «θα σου ξεριζώσω τα μουστάκια, ρε γαϊδούρι!». Όμως, δεν υπήρξε καμμία μομφή για όλα αυτά. Για όλα αυτά τα αίσχη, όταν εσείς, δηλαδή, μετατρέπετε την Αίθουσα σε χαμαιτυπείο και σε καφενείο εκεί δεν υπάρχει μομφή. Μομφή υπάρχει όταν η Χρυσή Αυγή αποκαλεί «κομματικό εγκάθετο» τον Πρόεδρο της Βουλής! Άρα, λοιπόν, εδώ δεν έχετε σκοπό να τηρηθεί η δεοντολογία. Σκοπός σας είναι να αποκλειστεί και να διωχθεί το εθνικιστικό κίνημα της Χρυσής Αυγής. Πάω στο μείζον θέμα. Με εγκαλείτε, λέει, γιατί στην επιτροπή όπου ήταν παρών ο Κύπριος Υπουργός Εξωτερικών που είχα σκοπό να μιλήσω για την Αποκλειστική Οικονομική Ζώνη της Ελλάδος, για τη συντριβή της τουρκικής απειλής, είχα σκοπό να αναφέρω κάποιες προτάσεις της Χρυσής Αυγής που αφορούν απόρρητα σχέδια εθνικής άμυνας για μεταστάθμευση ελληνικών δυνάμεων στην Κύπρο, γιατί μόνο έτσι μπορεί να συντριβεί η τουρκική απειλή, γιατί μόνο με τα Type 214 υποβρύχια και με τα Mirage 2000-5 στην Κύπρο μπορούμε να ελέγξουμε την ανατολική Μεσόγειο και τον εναέριο χώρο πάνω από όλη την μικρασιατική ενδοχώρα. Είχα σκοπό να μιλήσω για τέτοια ζητήματα πολύ σοβαρά και κρίσιμα, την ώρα που οι Βουλευτές ολόκληρου του αντισυνταγματικού τόξου μιλούσαν για θέματα άσχετα που δεν είχαν καμμία σχέση με την εθνική άμυνα και ασφάλεια της Ελλάδος. Αντελήφθην λοιπόν, στην παρούσα επιτροπή να συμμετέχει ένας Βουλευτής, τον οποίο ο Ερντογάν είχε αποκαλέσει «δικό του». Σημασία, βεβαίως, δεν έχει τι λέει ο Ερντογάν. Ο Ερντογάν είναι ένας παράφρων δικτάτωρ και καμμία σημασία δεν έχει. Σημασία, όμως, έχει τι πράττουν οι συγκεκριμένοι τέσσερις μουσουλμάνοι Βουλευτές. Αυτό έχει σημασία για τη Βουλή, διότι σύμφωνα με το άρθρο 51, παράγραφος 2 του Συντάγματος οι Βουλευτές αντιπροσωπεύουν το έθνος. Άρθρο 51, παράγραφος 2 του Συντάγματος: «Οι Βουλευτές αντιπροσωπεύουν το έθνος.». Είναι, λοιπόν, παράνομο και αντισυνταγματικό να αντικρίζουμε Βουλευτές του ελληνικού Κοινοβουλίου να ενδύονται την τουρκική σημαία και να λατρεύουν τον Μουσταφά Κεμάλ! Οι Βουλευτές αντιπροσωπεύουν το έθνος και το έθνος έχει πληρώσει με βαρύ φόρο αίματος.
Παράνομος και αντισυνταγματικός είσαι εσύ!
Πληρώσαμε με πολύ αίμα για να ξεριζώσουμε την μισητή ημισέληνο από την Ελλάδα και το έθνος, το οποίο αντιπροσωπεύουν οι Βουλευτές, γνωρίζει πολύ καλά και δεν ξεχνά τα εγκλήματα του Μουσταφά Κεμάλ και των νεότουρκων.
Τα εγκλήματα της Χρυσής Αυγής δεν ξεχνά.
Είναι, λοιπόν, παράνομο και αντισυνταγματικό να υπάρχουν μέσα στην ελληνική Βουλή Βουλευτές, οι οποίοι ενδύονται την τουρκική σημαία και λατρεύουν τον σφαγέα Μουσταφά Κεμάλ. Αυτό, λοιπόν, το απαγορεύει το Σύνταγμα, που είναι ο υπέρτατος νόμος της πατρίδας μας και με πίστη σε αυτόν τον νόμο ο Λαϊκός Σύνδεσμος - Χρυσή Αυγή θα συνεχίζει να εγκαλεί, θα συνεχίζει να καταγγέλλει, θα συνεχίζει να λέει «όχι» στο ξεπούλημα της πατρίδας μας!
Εσείς είστε με τον Χίτλερ!
Παντελώς παράνομη, λοιπόν, είναι η απόφαση αυτή η οποία λαμβάνεται. Δεν μας ενδιαφέρει καθόλου. Όσα είπε ο Πρόεδρος της Βουλής εδώ είναι εκτός νόμου. Όσα είπε δηλαδή ότι ο καθένας έχει δικαίωμα να φοράει όποια σημαία θέλει, να λατρεύει όποια σημαία θέλει μέσα στη Βουλή των Ελλήνων.
Ψεύδεσαι!
Όπως εξήγησα, βάσει του άρθρου 51 παράγραφος 2 είναι παράνομο. Συνεχίζεται αυτή η παρανομία, αυτή η εγκληματική δράση κατά της Ελλάδος και μέσα στο ελληνικό Κοινοβούλιο και η Χρυσή Αυγή θα συνεχίσει να το καταγγέλλει όσο και αν ενώνονται τα λοιπά κόμματα και οι λοιπές αντισυνταγματικές δυνάμεις εναντίον μας. Θέλω να κλείσω την τοποθέτησή μου. Θέλω να αφήσω στην άκρη τις όποιες κομματικές διαφωνίες, που σε εθνικό επίπεδο είναι πάρα πολύ κρίσιμες και να καταθέσω ένα αίτημα στο Προεδρείο της Βουλής να τηρήσει σήμερα ενός λεπτού σιγή για έναν μεγάλο ήρωα του ελληνισμού, τον τελευταίο διοικητή μονάδος του Ελληνικού Στρατού που νίκησε τους Τούρκους, που συνέτριψε τον Αττίλα στην Κύπρο το 1974, τον ήρωα στρατηγό Παπαμελετίου, του οποίου η ψυχή βρίσκεται πλέον στο πλευρό των πολεμιστών του και νίκησε τους Τούρκους δύο φορές: μία στο αεροδρόμιο της Λευκωσίας με την 1η Μοίρα Καταδρομών και μία κατά την εισβολή των τουρκικών τεθωρακισμένων που ήθελαν να καταλάβουν ολόκληρη τη Λευκωσία. Γι' αυτόν τον ήρωα κλείνω την τοποθέτησή μου και καλώ το Σώμα να τηρήσει ενός λεπτού σιγή. Διότι πάνω απ' όλα ο στρατηγός Παπαμελετίου και η 1η Μοίρα Καταδρομών έστειλαν το μήνυμα πως όταν οι Έλληνες είναι ενωμένοι και καλά οπλισμένοι μπορούν να συντρίψουν κάθε αντίπαλο, ειδικά την Τουρκία!
Εσύ ήσουν από την άλλη πλευρά!
Όταν είμαστε ενωμένοι, δεν φοβόμαστε κανέναν. Αυτό είναι το μήνυμα που σήμερα μέσα από τη Βουλή στέλνει σε κάθε κατεύθυνση ο Λαϊκός Σύνδεσμος - Χρυσή Αυγή.
Κύριε Κασιδιάρη, η Ολομέλεια δεν κάνει συμψηφισμούς εδώ. Εμείς κάνουμε μία συγκεκριμένη συζήτηση για το κήρυγμα μίσους και μισαλλοδοξίας που κάνετε μόνιμα και συγκεκριμένα σε βάρος και των Βουλευτών που αναφερθήκατε, αλλά και όλων των άλλων που υπάρχουν μέσα στο Κοινοβούλιο. Δεν επιτρέπονται αυτές οι προτάσεις συμψηφισμού, ότι επειδή κάποιος ξαναείπε κάτι ή κάποιος άλλος κάποτε. Ο ναζιστικός λόγος είναι καταδικασμένος.
Μα, τι λέτε τώρα; Πάλι τα ίδια; Ό,τι θέλετε λέτε!
Αυτό που λέω. Μιλήσατε. Εσείς, κύριε, τι θέλετε; Σας παρακαλώ. Ηρεμήστε.
Αγανακτώ με εσάς, με τη συμπεριφορά σας!
Ηρεμήστε, ηρεμήστε. Τον λόγο έχει ο κ. Παναγιώτης Ηλιόπουλος.
Δεν υπάρχει κανένας ναζιστικός λόγος. Υπάρχει εθνικιστικός λόγος που εκπροσωπεί η Χρυσή Αυγή. Τα ναζιστικά αφήστε τα για να μην σας εγκαλέσουμε. Κύριε Πρόεδρε, τα ακούτε; Είστε εδώ, κύριε Βούτση; Ναζιστικός λόγος της Χρυσής Αυγής; Σοβαρά; Ε, κύριε Βούτση; Ναζιστικός λόγος; [[Θόρυβος από την πτέρυγα του ΣΥΡΙΖΑ]] Θα σας πω, κύριε Βούτση, αφού είσαστε εδώ και μας παρακολουθείτε, έπαιζα ένα παιχνίδι προχθές, το οποίο το παίζω από μικρός και το έπαιζα σε μια καινούργια εκτέλεσή, την έκδοση του «Game of Thrones», στο οποίο ρίχνοντας τα ζάρια οι ξένοι τοκογλύφοι μπορούν να αγοράσουν ό,τι θέλουν στην πατρίδα μας, κύριε Βούτση. Συμβαίνει τα τελευταία χρόνια. Και λέω, κοίτα να δεις, πώς συμβαίνει αυτό στην πατρίδα μας. Μπορούν να αγοράσουν λιμάνια, μπορούν να αγοράσουν ΕΥΔΑΠ, ΔΕΗ, ΟΤΕ, αεροδρόμια, δρόμους, τα πάντα, κύριε Βούτση. Και μάλιστα υπάρχει κι ένα τετραγωνάκι που λέει «πήγαινε στη φυλακή» σ' αυτό το συγκεκριμένο παιχνίδι, το οποίο το εφάρμοσε ο τραγέλαφος, ο προηγούμενος πρωθυπουργός ο Αντώνης Σαμαράς κι έστειλε τον Αρχηγό του τρίτου κόμματος στη φυλακή και Βουλευτές και στελέχη, επειδή τον ενοχλούσαν. «Monopoly», κύριε Βούτση, η ελληνική Βουλή και εσείς ο άρχοντάς της. Μάλιστα πράττετε και αντισυνταγματικά, κύριε Βούτση, γιατί θα καταθέσω εδώ το άρθρο 61 του Συντάγματος γιατί μάλλον εσείς, κύριε Βούτση, είστε πάνω από το Σύνταγμα. Μισό λεπτό να το διαβάσω, επιτρέψτε μου. «Άρθρο 61 του Συντάγματος, «Βουλή των Ελλήνων» λογότυπο: «O Βουλευτής δεν καταδιώκεται ούτε εξετάζεται με οποιονδήποτε τρόπο για γνώμη ή ψήφο που έδωσε κατά την άσκηση των βουλευτικών καθηκόντων». Κι εσείς, αντισυνταγματικά, μας καλείτε εδώ με έναν δήθεν κανονισμό που έχετε εφεύρει τα τελευταία χρόνια, απλώς για να μας φιμώσετε. Δεν πρόκειται να το κάνετε. Αντισυνταγματικός ο κανονισμός σας, κύριε Βούτση. Το καταθέτω στα Πρακτικά. [[Στο σημείο αυτό ο Βουλευτής κ. Παναγιώτης Ηλιόπουλος καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και θα θέλαμε πάρα πολύ να τιμωρηθούμε μ' αυτόν τον Κανονισμό, ούτως ώστε να το κουνάμε αυτό, να το κάνουμε σημαία μας, να δείξουμε πόσο αντισυνταγματικά φέρεστε απέναντι στη Χρυσή Αυγή. Η Χρυσή Αυγή όμως είναι εδώ και θα δυναμώνει κάθε μέρα. Με την ενδοτικότητα και την υποχωρητικότητά σας απέναντι στους Τούρκους και μ' αυτόν τον ραγιαδισμό να καλείτε εμάς εδώ αντί να καλέσετε τους τέσσερις Μουσουλμάνους, που θα σας δείξω εδώ ένα μάτσο λόγους για να τους καλέσετε σε απολογία. Εδώ θα δείτε τώρα. Καλείτε εμάς να απολογηθούμε! Μάιος 2016, Χουσεΐν Ζεϊμπέκ: «Φυσικά με την μητέρα πατρίδα υπάρχει ένας άρρηκτος δεσμός. Είμαστε σαν το κρέας με το νύχι. Εμείς θέλουμε μια ισχυρή Τουρκία. Αισθανόμαστε υπερήφανοι για τα βήματα ισχυροποίησης της Τουρκίας». Χουσεΐν Ζεϊμπέκ, Μάιος 2016. Στις 19 Μαΐου 2013 ο Ιλχάν Αχμέτ στον «Σύλλογο Αλληλεγγύης Τούρκων Δυτικής Θράκης» είναι υπέρ της ανεξάρτητης Θράκης. Υπάρχουν φωτογραφίες εδώ με την πράσινη σημαία, κύριε Βούτση. Ξέρετε τι σημαία είναι αυτή; Είναι της ανεξάρτητης Θράκης. Θα δηλώσουμε, λοιπόν, και σε αυτούς τους τέσσερις και σε όποιον άλλο θέλει ανεξάρτητη Θράκη ότι όταν με το καλό σε λίγα χρόνια αλλάξουν τα σύνορα της πατρίδας μας, δεν θα υπάρχει ανεξάρτητη Θράκη ούτε δυτική ούτε ανατολική. Θα υπάρχει μία Θράκη, η οποία θα είναι απόλυτα ελληνική. [[Χειροκροτήματα από την πτέρυγα της Χρυσής Αυγής]] «Εγκρίθηκε, λοιπόν, από το ελληνικό Κοινοβούλιο η νομική ρύθμιση με την τουρκική μειονότητα». Άλλη ανάρτηση. Αυτά τα λέει ο Χουσεΐν Ζεϊμπέκ. Η φωτογραφία είναι μέσα σε τέμενος. Έχω εδώ να σας δείξω, κύριε Βούτση. Να τις πάρετε μετά. Εδώ λέει για ανεξάρτητη Θράκη. Εδώ, μιλάει στο DEB. Ξέρετε τι είναι το DEB; Ξέρετε καθόλου από Θράκη, λοιπόν; Το DEB είναι ένα φιλοτουρκικό κόμμα το οποίο θέλει ανεξάρτητη Θράκη. Τα λεφτά του τα έχει στην τουρκική τράπεζα, στη «ZIRAAT». Εδώ πέρα ο άλλος εύχεται στην τουρκική μειονότητα. Εδώ είναι με τους ψευτομουφτήδες. Κοιτάξτε εδώ να δείτε και γιατί μπορείτε να τους καλέσετε. Θα τα καταθέσω όλα αυτά στα Πρακτικά για να τους καλέσετε, κύριε Βούτση, αυτούς. [[Στο σημείο αυτό ο Βουλευτής κ. Παναγιώτης Ηλιόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εσείς, όμως, κύριε Βούτση, είπατε ότι οι Έλληνες Βουλευτές δεν πρέπει να έχουν εθνική συνείδηση. Σοβαρά; Κι αν δεν έχουν εθνική συνείδηση, πώς θα μπορέσουν να εξυπηρετήσουν τα συμφέροντα της πατρίδας μας; Εκτός αν όλοι εμείς εδώ οι τριακόσιοι δεν εξυπηρετούμε τα συμφέροντα της πατρίδας μας και κάποιος ο οποίος λέει «μητέρα πατρίδα του» την Τουρκία και φωτογραφίζεται κάτω από τον αρχισφαγέα Κεμάλ Ατατούρκ μπορεί να εξυπηρετήσει τα συμφέροντα της πατρίδας μας. Δεν μπορεί, λοιπόν, αυτός ο άνθρωπος να τα εξυπηρετήσει. Θα πρέπει να υπάρχει εθνική συνείδηση. Εσείς δεν θέλετε να υπάρχει ούτε στο ελληνικό Κοινοβούλιο εθνική συνείδηση ούτε στην κοινωνία. Και γι' αυτό, μέσω του Υπουργού σας εδώ, του ανεκδιήγητου, νομοθετείτε, ούτως ώστε τα παιδιά μας να γίνουν γενίτσαροι. Εσείς, τα δικά σας παιδιά - εντός και εκτός εισαγωγικών, μεταφορικά ή μη τα «δικά σας παιδιά» και καταλαβαίνετε πολύ καλά τι λέω - δεν θέλετε και δεν έχουν εθνική συνείδηση. Καίνε την ελληνική σημαία. Εμείς, ανατριχιάζουμε στο άκουσμα του εθνικού ύμνου. Κλαίμε στον εθνικό ύμνο, κύριε Βούτση. Το καταλαβαίνετε; Κλαίμε στον εθνικό ύμνο. Σηκώνεται η τρίχα μας! [[Χειροκροτήματα από την πτέρυγα της Χρυσής Αυγής]] Πώς θα σηκωθεί η τρίχα του άλλου, όταν από πίσω του είναι ο Κεμάλ Ατατούρκ; Πώς θα σηκωθεί η τρίχα του, όταν από πίσω έχει την ημισέληνο; Μπορείτε να μου πείτε; Θα σηκωθεί η τρίχα του, όταν ακούει τον εθνικό ύμνο; [[Χειροκροτήματα από την πτέρυγα της Χρυσής Αυγής]] [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Ακούστε το καλά. Ακούστε το, λοιπόν, καλά. Η Χρυσή Αυγή γεννήθηκε σαν μία σπίθα πριν από περίπου…
Κύριε Ηλιόπουλε, ολοκληρώστε.
Δεν ακούω τίποτα. Τελειώνω.
Δεν πειράζει. Δεν χρειάζεται.
Δεν ακούω τίποτα. Κλείστε αυτό που με ενοχλεί. Η Χρυσή Αυγή γεννήθηκε σαν σπίθα πριν από περίπου σαράντα χρόνια από τον Αρχηγό της Νίκο Μιχαλολιάκο και δεν μπορείτε να τη φιμώσετε, γιατί δεν είναι ίδια με εσάς, ούτε να τη φυλακίσετε. Δεν μπορείτε να την ακουμπήσετε. Ζει στις ψυχές των Ελλήνων. Οι ψυχές των Ελλήνων θέλουν κάθαρση, θέλουν προσωπική και εθνική αξιοπρέπεια! Θέλουν τη Χρυσή Αυγή του ελληνισμού! Καληνύχτα, σάπιο πολιτικό σύστημα! Ζήτω η αιωνία Ελλάς!
Μετά το κήρυγμα…
Ναζιστικός λόγος κι αυτός; Εθνικιστικός είναι!
Εντελώς. Τι να σας πω; Χιτλερικός είναι. Είναι πιο προχωρημένο. Επειδή νομίζω - εκ της θέσεώς μου πρέπει να το πω - ότι το ζήτημα εδώ δεν είναι το άρθρο του Συντάγματος που καθιερώνει την ελευθερία του λόγου στους Βουλευτές, υπάρχουν τα βασικά ατομικά δικαιώματα στην Ελλάδα, ευτυχώς, μεταξύ των οποίων το άρθρο 5, που λέει: «Όσοι ζουν στην ελληνική επικράτεια απολαμβάνουν τιμής, αξιοπρέπειας και ελευθερίας, ανεξάρτητα από την εθνική προέλευση, από τις θρησκευτικές πεποιθήσεις τους, από τη φυλετική τους καταγωγή κι από τις πολιτικές τους πεποιθήσεις». [[Χειροκροτήματα]] Αυτά δεν τα ξέρει, βέβαια, η Χρυσή Αυγή και είναι προκλητικό το ότι επικαλείται και το Σύνταγμα. Δηλαδή, έχουμε φτάσει… Δεν ξέρω τι να πω. Κατόπιν τούτου, κυρίες και κύριοι συνάδελφοι, όπως είπα, όποιος Κοινοβουλευτικός Εκπρόσωπος θα ήθελε μπορεί να πάρει τον λόγο. Έχουν ήδη ζητήσει τον λόγο…
Κυρία Πρόεδρε, μπορώ να έχω τον λόγο;
Για ποιο θέμα; Τώρα καλούμε τους Κοινοβουλευτικούς Εκπροσώπους.
Μπορώ να πάρω τον λόγο;
Όχι. Μετά, στη σειρά σας, αν είστε Κοινοβουλευτικός.
Όπως στα δικαστήρια, ο κατηγορούμενος παίρνει τον λόγο στο τέλος;
Όχι, τι σχέση έχει ο κατηγορούμενος;
Μπορώ να μιλήσω;
Εμένα μου ζητάτε τον λόγο; Μα, δεν επιτρέπεται σ' αυτή τη διαδικασία. [[Θόρυβος - Διαμαρτυρίες]] Ελάτε, κύριε Παππά, κατεβείτε κάτω. Δεν έχετε δικαίωμα. Είπαμε ότι θα κληθούν οι Κοινοβουλευτικοί Εκπρόσωποι με βάση τη δύναμη των κομμάτων. Εσείς γιατί;
Με τη σειρά!
Με τη σειρά!
Όπως θέλετε εσείς κάθε φορά.
Όχι. Έτσι μου έχουν δώσει τις οδηγίες. Σας παρακαλώ. Από τον ΣΥΡΙΖΑ τον λόγο θα πάρει ο κ. Μπαλτάς. Από τη Νέα Δημοκρατία ο κ. Γεωργαντάς, από τη Δημοκρατική Συμπαράταξης η κ. Χριστοφιλοπούλου, από τη Χρυσή Αυγή ο κ. Χρήστος Παππάς, από το ΚΚΕ ο κ. Γκιόκας, από τους ΑΝΕΛ ο κ. Παπαχριστόπουλος και από το Ποτάμι ο κ. Δανέλλης. Η Ένωση Κεντρώων δεν έχει δηλώσει κάποιον. Ορίστε, κύριε Μπαλτά, έχετε τον λόγο για πέντε λεπτά.
Ευχαριστώ, κυρία Πρόεδρε. Κυρίες και κύριοι Βουλευτές, επιτρέψτε μου να ξεκινήσω από το εξής: Είναι προφανές ότι η περιοχή μας ολόκληρη και η Ελλάδα ειδικότερα περνάει αυτόν τον καιρό δύσκολες μέρες που θέλουν νηφαλιότητα και άλλες ιδιότητες τέτοιου χαρακτήρα. Απέναντι σ' αυτήν την κατάσταση νομίζω ότι ένα από τα βασικά μας όπλα είναι η Δημοκρατία, η διεύρυνση και η εμβάθυνση της Δημοκρατίας σε όλα τα επίπεδα, στην καθημερινή ζωή, εντός των θεσμών, διαθεσμικά - αν θέλετε - και βεβαίως και εντός του Κοινοβουλίου. Η Δημοκρατία έχει μια ιδιότητα. Έχει την ιδιότητα ότι εντός ενός πλαισίου, που συμφωνούμε ότι μας διέπει όλους, μία νηφάλια συζήτηση μπορεί να παραγάγει ένα αποτέλεσμα το οποίο είναι ισχυρότερο και πλουσιότερο από την οποιαδήποτε συγκεκριμένη γνώμη τίθεται σ' αυτό το πλαίσιο προκαταβολικά. Με αυτήν την έννοια η Δημοκρατία έχει μια παραγωγική δύναμη την οποία πρέπει να αρχίσουμε να καταλαβαίνουμε πως να χρησιμοποιούμε. Αναφέρομαι στη δημοκρατία για έναν πολύ συγκεκριμένο λόγο. Η δημοκρατία, όπως ξέρουμε όλοι, ανακαλύφθηκε, εφευρέθηκε - ό,τι θέλετε - στην αρχαία Ελλάδα. Και είναι χαρακτηριστικό ότι οι περισσότεροι ρέκτες του αρχαίου ελληνικού κλέους ξεχνούν να αναφέρονται συνήθως στον τρόπο λειτουργίας της δημοκρατίας, στα επιτεύγματά της και στο τι διδάσκει παγκοσμίως. Η δημοκρατία ξαναεφευρέθηκε - εάν θέλετε και με μία έννοια άλλαξε βεβαίως - στη νεωτερικότητα με τις μεγάλες ιδέες των στοχαστών της νεωτερικότητας και με τα αποτελέσματα που επέφεραν οι μεγάλες πολιτικές δημοκρατικές επαναστάσεις της νεωτερικότητας, η αγγλική, η αμερικάνικη, βεβαίως, η γαλλική και αργότερα και η δική μας. Εκεί διευρύνθηκε η έννοια της Δημοκρατίας, διότι εκεί φάνηκε ότι υπάρχει μια ιδιότητα στο ανθρώπινο ον - το μόνο ζώο που μπορεί να το κάνει - ότι μπορεί να εκπροσωπεί και να εκπροσωπείται, ότι μπορεί κάποιος να αναλάβει να εκπροσωπήσει κάποιους άλλους και να ανακληθεί απ' αυτούς, εάν δεν τους εκπροσωπεί σωστά. Και αυτή η δυνατότητα διεύρυνε τον χώρο εφαρμογής της δημοκρατίας από την αρχαία πόλη - κράτος σε μεγαλύτερες επικράτειες. Τα λέω αυτά, γιατί το βασικό ίσως χαρακτηριστικό της Δημοκρατίας σε σχέση με όλα τα άλλα πολιτεύματα είναι ότι δεν επιδέχεται κανενός είδους υπερβατική αρχή για τη δική της θεμελίωση. Η δική της θεμελίωση βασίζεται στην ελεύθερη διαβούλευση των μελών της εκάστοτε κοινωνίας και με την αρχή της εκπροσώπησης. Δεν υπάρχουν πια ελέω Θεού μοναρχίες, απόλυτες βασιλείες, τυραννίες κ.λπ., διότι οι άνθρωποι μόνοι τους μπορούν να αυτοκυβερνηθούν μέσω ακριβώς της δημοκρατίας. Αναχρονιστικά, δηλαδή, η δημοκρατία καταργεί ήδη από την αρχαία Ελλάδα το περίφημο Führerprinzip, την αρχή δηλαδή του ενός αρχηγού, όπως αυτή έγινε διαβόητη προφανώς στη χιτλερική Γερμανία. Η δημοκρατία έχει και ένα άλλο χαρακτηριστικό. Επιτρέψτε μου να το χαρακτηρίσω «ταπεινό μεγαλείο». Γιατί; Επειδή ένα κομμάτι του ελληνικού λαού διαμόρφωσε μία θέση όπου συσσωρευμένη οργή και όροι πολύ συγκεκριμένου θυμού τον οδήγησαν να ψηφίσει αυτοκαταστροφικά, κατά τη γνώμη μας, ένα μόρφωμα το οποίο σήμερα βρίσκεται υπό διερεύνηση ως προς το τι είναι. Συνιστά εγκληματικά οργάνωση. Είναι στα δικαστήρια. Αυτό το μόρφωμα, βέβαια, δεν είναι απλώς εγκληματική οργάνωση. Είναι εγκληματική οργάνωση με πολύ συγκεκριμένη ιδεολογία, με χίλια τεκμήρια που συζητιούνται αυτήν τη στιγμή στα δικαστήρια. Είναι ναζιστικού χαρακτήρα εγκληματική οργάνωση και κάνει έμπρακτα τα εγκλήματά της, υπακούοντας στη δική της ναζιστική ιδεολογία. Τα ζήσαμε όλοι, τα παρακολουθούμε όλοι. Συνεχίζουν, παρά τα δικαστήρια, να εγκληματούν μ' αυτόν τον τρόπο. Συνεχίζουν να προωθούν τις ίδιες ιδέες, μολονότι για λόγους ισχυρής θρασυδειλίας τις κρύβουν πλέον πίσω από ένα καινούργιο όνομα, το όνομα «εθνικισμός». Επιτρέψτε μου να πω, λοιπόν, εδώ, ότι η δημοκρατία έχει τη δυνατότητα να αμυνθεί απέναντι σε τέτοιου τύπου μορφώματα και δη σε δύο επίπεδα. Το πρώτο επίπεδο είναι το επίπεδο των ιδεών, βεβαίως. Κι επειδή ως κεντρική ιδέα της Χρυσής Αυγής εμφανίζεται αυτήν τη στιγμή η έννοια του εθνικισμού, επιτρέψτε μου να πω ποιος είναι ο εθνικισμός της Χρυσής Αυγής. Δεν θέλω να μπω στην κουβέντα περί του χάους που χωρίζει τον εθνικισμό από τον πατριωτισμό. Είναι λίγο πιο θεωρητική αυτή η συζήτηση. Θέλω να πω για τον εθνικισμό καθαυτό της Χρυσής Αυγής. Επιτρέψτε μου να πω ότι στο διάβα της ιστορίας, από την εποχή της κατοχής μέχρι σήμερα, μέχρι αυτήν την ημέρα που συζητάμε εδώ, ο εθνικισμός αυτός κρύβει κάτι άλλο. Κρύβει ένα συστηματικό δωσιλογισμό, συστηματικό από την πρώτη στιγμή. [[Χειροκροτήματα από την πτέρυγα του ΣΥΡΙΖΑ]] Όταν εδώ υπάρχει η ναζιστική κατάκτηση, οι πρόγονοι της Χρυσής Αυγής είναι με τον Χίτλερ. Χτυπούν αλύπητα τους πατριώτες, που προσπαθούν να υπερασπίσουν την ανεξαρτησία της χώρας και την απελευθέρωσή της, και έτσι κερδίζουν αυτό που οι ίδιοι θεωρούν δόξα. Επειδή στη συνέχεια οι δωσίλογοι δεν στιγματίστηκαν όσο έπρεπε μετά από το τέλος του πολέμου και επειδή εδώ ακολούθησε ο εμφύλιος, κατά τον οποίο οι ίδιοι οι δωσίλογοι συνέχισαν το έργο που έκαναν προηγουμένως και επειδή στο τέλος του εμφυλίου εμφιλοχώρησαν στις παρυφές του κράτους, συστήνοντας αυτό που λεγόταν τότε «παρακράτος», μέχρι να φτάσει ο Κωνσταντίνος Καραμανλής να αναφωνήσει «Ποιος επιτέλους κυβερνά αυτήν τη χώρα;» μετά τη δολοφονία του Λαμπράκη, συνέχισαν αυτού του τύπου τον δωσιλογισμό και σ' όλη αυτήν την περίοδο. Μάλιστα, τον συνέχισαν - επιτρέψτε μου - και επί δικτατορίας, όπου ξαναφάνηκαν στο προσκήνιο. Γιατί, όπως ξέρουμε, η δικτατορία δεν ήταν απλώς ένα κίνημα συνταγματαρχών. Ήταν κάτι που στηρίχθηκε από την Αμερική τότε. Το ομολόγησε ο Πρόεδρος της Αμερικής, ερχόμενος εδώ. Άρα, και τότε δωσίλογοι μπορούν να χαρακτηριστούν, ως οπαδοί του τότε ισχυρού, που ήταν οι Αμερικάνοι. Και φτάνουμε στο σήμερα. Δεν υπάρχει μεγαλύτερη συνηγορία της πολιτικής Ερντογάν από αυτά που μας παρουσίασαν εδώ οι Βουλευτές της Χρυσής Αυγής. [[Χειροκροτήματα από την πτέρυγα του ΣΥΡΙΖΑ]] Αν είχε ο Ερντογάν εκπροσώπους στο Ελληνικό Κοινοβούλιο αυτούσιους, θα ήταν αυτοί. Και φαντάζομαι ότι κάποια στιγμή, αν κερδίσει τις μεγαλεπήβολες βλέψεις του, θα τους παρασημοφορήσει. Δεν είναι εδώ η θέση μου, προφανώς, να μιλήσω για τους Βουλευτές της Θράκης. Αυτοί κοσμούν το ελληνικό Κοινοβούλιο και όχι μόνο τον ΣΥΡΙΖΑ. [[Χειροκροτήματα από την πτέρυγα του ΣΥΡΙΖΑ]] Άρα, καταλήγοντας, επειδή φάνηκε από την ομιλία Κασιδιάρη, εδώ οι άνθρωποι δεν παίρνουν από λόγια. Θα πάρει ό,τι πορεία πάρει το δικαστήριο. Το Κοινοβούλιο πρέπει να αυτοπροστατευθεί με τα δικά του μέσα, τα ήπια, αυτά που υπάρχουν. Και εν όψει, ενδεχομένως, αυστηροποίησης του Κανονισμού της Βουλής, προτείνω και εγώ, σύμφωνα με όσα λέει η Επιτροπή Δεοντολογίας, να - δεν ξέρω ποια είναι η λέξη - τιμωρηθεί η Χρυσή Αυγή ολόκληρη με αυτά που λέει ο Κανονισμός της Βουλής. Ευχαριστώ πολύ.
Τον λόγο έχει ο κ. Γεωργαντάς και παρακαλώ με τον χρόνο να είμαστε λίγο πιο συνεπείς.
Ευχαριστώ, κυρία Πρόεδρε. Δεν είναι εύκολο να είσαι Βουλευτής. Έχεις πολλές υποχρεώσεις. Έξω από την οφειλόμενη στην τήρηση του Συντάγματος, υπάρχει και μία οφειλόμενη στον Κανονισμό της Βουλής, υπάρχει και μία οφειλόμενη στον Κώδικα Δεοντολογίας. Δυστυχώς, πολλές φορές στο παρελθόν επιτρέψαμε εμείς οι ίδιοι να απαξιωθεί ο ρόλος μας εδώ μέσα. Επιτρέψαμε να μιλήσουν με έναν τρόπο διχαστικό, απαξιωτικό, συκοφαντικό για συναδέλφους. Κι έρχεται κάποια στιγμή που αναρωτιέσαι ποιο είναι το όριο. Ποιο είναι της ελεύθερης έκφρασης γνώμης και ψήφου και ποιο είναι το όριο το οποίο θέτουν συγκεκριμένα άρθρα του Κανονισμού, το άρθρο 2 του Κανονισμού της Βουλής για τις υποχρεώσεις των Βουλευτών; Ο Βουλευτής καλείται να αποφεύγει εκφράσεις οι οποίες οδηγούν σε μίσος λόγω διαχωρισμών, λόγω φυλετικών διακρίσεων, λόγω καταγωγής ή λόγω οτιδήποτε άλλου. Ακούσαμε πολλές φορές εδώ μέσα συκοφαντικές εκφράσεις κατά Βουλευτών και στην προηγούμενη Βουλή και σε αυτή την Βουλή. Η αλήθεια είναι ότι επιτρέψαμε, μέχρι ενός σημείου, να αποτελέσουν ένα σχετικό κανόνα ότι επιτρέπεται να ξεπερνάμε και κάποια όρια. Όταν η συκοφαντία είναι σε ένα προσωπικό επίπεδο, αν είναι συκοφαντική έκφραση, θα μπορούσε ίσως να θεωρηθεί ότι είναι μέσα στο πλαίσιο της έντασης που έχει μία πολιτική αντιπαράθεση. Όταν, όμως, απευθύνεται σε μία ολόκληρη παράταξη ή συνδέεται με συγκεκριμένη στάση της, όταν είναι αναιτιολόγητη, όταν είναι άδικη, όταν δημιουργεί διχασμό στην κοινωνία, πρέπει να είμαστε όλοι πολύ προσεκτικοί. Σήμερα το διαφορετικό το οποίο, με αυτή τη δυνατότητα που δίνει ο Κανονισμός στον Πρόεδρο, ερχόμαστε να αντιμετωπίσουμε δεν έχει να κάνει τόσο με τις εκφράσεις. Έχει να κάνει με το δικαίωμα ή όχι ενός εκάστου Βουλευτή του Κοινοβουλίου αυτού να συμμετέχει σε αρμόδιες επιτροπές της Βουλής. Αυτό είναι ο πυρήνας του δικαιώματος το οποίο ουσιαστικά αμφισβητήθηκε. Αυτό είναι το σημαντικό και το ξεχωριστό. Δεν έχει να κάνει μόνο με εκφράσεις, έχει να κάνει με το δικαίωμα συμμετοχής ενός εκάστου εξ ημών σε μία τέτοια επιτροπή, στην όποια επιτροπή. Αυτό είναι το μεμπτό. Αυτό είναι το απαράδεκτο. Αυτό είναι που δεν μπορούμε να ανεχτούμε. Αυτό είναι που δεν μπορούμε να επιτρέψουμε να αποτελέσει προηγούμενο για αυτή τη Βουλή. Ας είναι η σημερινή συζήτηση μία ευκαιρία αυτοκριτικής για όλους μας. Ας είναι το ξεκίνημα μιας νέας αντιμετώπισης και θεώρησης όλων των περιστατικών τα οποία απαξιώνουν τον ρόλο μας εδώ μέσα, τα οποία περνάνε λάθος μηνύματα στην κοινωνία. Κι ας είμαστε όλοι, με αφορμή αυτή τη συζήτηση, πραγματικά προσεκτικοί.
Θα κάνουμε αυτοκριτική εμείς;
Για τη Χρυσή Αυγή θα πείτε;
Απευθύνομαι σε όλους τους Βουλευτές. Αναφέρθηκα και στο συγκεκριμένο γεγονός το οποίο είναι καταδικαστέο και μεμπτό. Όμως, ο Κανονισμός είναι κάτι το οποίο πρέπει να τηρείται από όλους. Η δεοντολογία πρέπει να τηρείται από όλους. Και βεβαίως, πρέπει να είμαστε σκληροί, όταν αυτός ο παραβιάζεται, πράγμα το οποίο η Νέα Δημοκρατία θα πράξει σήμερα. Ευχαριστώ πολύ.
Για το ρατσιστικό μόρφωμα δεν θα πείτε; Δεν λέτε τίποτα.
Σας παρακαλώ, κάντε λίγο ησυχία. Τον λόγο έχει η κ. Χριστοφιλοπούλου από τη Δημοκρατική Συμπαράταξη.
Ευχαριστώ, κυρία Πρόεδρε. Κυρίες και κύριοι συνάδελφοι, κάθε λόγος προφανώς που είναι προσβλητικός, συκοφαντικός και κάθε λόγος ο οποίος προσβάλλει την προσωπικότητα του άλλου είναι μεμπτός. Όμως, δεν μπορεί να εξισώνουμε λόγους που ακούστηκαν πριν από λίγο κι από εδώ, από το Βήμα της Ολομέλειας, και λόγια που ειπώθηκαν στην Επιτροπή Εξωτερικών Υποθέσεων της Βουλής, με τις μεμπτές βεβαίως συμπεριφορές όλων εκείνων των συναδέλφων που αυτά τα χρόνια έχουν υπερβεί τον Κώδικα Δεοντολογίας. Συμφωνώ, λοιπόν, ότι πρέπει ο Κώδικας Δεοντολογίας να είναι πιο αυστηρός σε όλους μας, αλλά, προς θεού, ας διαχωρίσουμε λίγο τα πράγματα, διότι εδώ πρόκειται για κήρυγμα μίσους, ρατσισμού, μισαλλοδοξίας και θα πω και ανθελληνισμού. Διότι ανθελληνική είναι η προπαγάνδα η οποία θέλει τους Βουλευτές της Θράκης ως Βουλευτές δήθεν τουρκικής μειονότητας. Για όσους μιλούν για σημαίες, εγώ θα ντρεπόμουν να το αναφέρω καν, αλλά εδώ στο κινητό μου τηλέφωνο έχω μία φωτογραφία των σημερινών Βουλευτών του ναζιστικού μορφώματος της Χρυσής Αυγής κάτω από τη σβάστικα. [[Χειροκροτήματα]] Θα συμφωνήσω ότι η Δημοκρατία θα πρέπει να δώσει τη μάχη των ιδεών και των αξιών. Όμως, η Δημοκρατία θα πρέπει να υπερασπιστεί και τα δικά της εργαλεία: τους θεσμούς και το Σύνταγμα. Διότι η κάθαρση, την οποία ευαγγελίζονται κάποιοι που μίλησαν πριν από λίγο, τώρα από το Βήμα της Βουλής, επέρχεται μόνο υπό όρους δημοκρατικών καθεστώτων για να είναι πραγματική κάθαρση και όχι λόγω κατάλυσης του καθεστώτος βίας και εγκαθίδρυσης άλλων καθεστώτων ολοκληρωτικών. Άρα εδώ βρισκόμαστε προ μιας απειλής της δημοκρατίας και η δημοκρατία πρέπει να αμυνθεί με τα δικά της εργαλεία. Και τα δικά της εργαλεία είναι, όπως είπα, οι θεσμοί. Επιτρέψτε μου επιπλέον, κυρία Πρόεδρε, να αναφερθώ - το ξέρουμε, αλλά θα ήθελα να αναφερθώ για λίγο - στον ν.4285/2014 περί μίσους, περί λόγου ο οποίος κάνει διακρίσεις των πολιτών με βάση το θρήσκευμα, την ένταξη σε μία μειονότητα. Και αυτά που ακούστηκαν στις αρμόδιες επιτροπές, έτσι όπως είναι, έτσι όπως τα πήραμε στα χέρια μας από την έκθεση που μας στείλατε, είναι ακριβώς αυτό. Διότι δεν κάνουν τίποτε άλλο παρά να μέμφονται τους Βουλευτές της Θράκης και να τους προσδίδουν - δεν θέλω να αναφερθώ στους όρους - τέτοιους χαρακτηρισμούς ως εκ του γεγονότος και μόνο ότι ανήκουν στη μουσουλμανική μειονότητα. Θέλουν δε να τους χαρίσουν στον Ερντογάν. Είναι ντροπή, κυρίες και κύριοι συνάδελφοι. Είναι ντροπή για το ελληνικό Κοινοβούλιο και είναι εναντίον των εθνικών συμφερόντων. Ελέχθη ήδη και πάλι θα το τονίσουμε. Και ακούστηκε πριν από λίγο και αλυτρωτικός λόγος εδώ, όταν η χώρα αυτή λέει προς όλες τις κατευθύνσεις ότι δεν θα ανεχθεί να διακυβεύεται κανένα ίχνος ελληνικής γης και ύδατος από τη μία μεριά, αλλά σέβεται τις συνθήκες από την άλλη και το έχει αποδείξει στην πράξη. Γι' αυτό, κυρίες και κύριοι συνάδελφοι, εμείς ως Δημοκρατική Συμπαράταξη θα συμφωνήσουμε στην πρόταση της Επιτροπής Κοινοβουλευτικής Δεοντολογίας και θα παροτρύνουμε μέσα από τη σημερινή συνεδρίαση να υπάρξει μια συνεννόηση, έτσι ώστε, πέραν των τυπικών αυτών πειθαρχικών ποινών, να υπάρχει και μία ευρύτερη διακομματική συνεννόηση των δημοκρατικών λοιπών κομμάτων - γιατί ακούστηκαν και άλλοι όροι εδώ - , έτσι ώστε να βελτιωθούν περαιτέρω οι διατάξεις αυτού του Κανονισμού που σήμερα έχουμε. Κυρίες και κύριοι συνάδελφοι, δεν θα πρέπει να σταματήσουμε να πολεμάμε εναντίον διχαστικών λόγων, διότι έχει αποδειχθεί ότι πολλές φορές η ανεκτικότητα, που είναι προσόν της δημοκρατίας, όταν ασκείται πέραν των ορίων μπορεί να καταλήξει σε κατάλυσή της. Και έγινε αυτό. Έγινε στη Δημοκρατία της Βαϊμάρης αυτό και τα πρώτα χρόνια του ναζιστικού καθεστώτος έλεγαν: «Εμείς είμαστε εκλεγμένοι». Λοιπόν, δεν είναι κολυμβήθρα του Σιλωάμ τάχα να μιλάμε για τη δημοκρατία. Και η δημοκρατία έχει όρια ανοχής και αν αυτά τα όρια δεν τα τηρήσουμε σήμερα, αύριο θα μπορούν κάποιοι να τα υπερβούν. Και δωσίλογοι θα υπάρχουν πάντα σε όλα τα αλυτρωτικά καθεστώτα. Γι' αυτό εμείς λέμε «ναι» στη σημερινή πρόταση και λέμε και ένα μεγάλο «ναι» σε μία συνεργασία μας, ούτως ώστε να μην υπάρξει αυτός ο κίνδυνος.
Ο κ. Παππάς έχει τον λόγο.
Κυρία Πρόεδρε, θα αποφεύγατε την εισαγωγή μου, εάν μου είχατε δώσει αρχικά τον λόγο. Δεν μπορώ να μην αναφερθώ στα όσα ειπώθηκαν πριν από λίγο. Να πω στον κ. Μπαλτά, που μάλλον έφυγε από την Αίθουσα, ότι οι πραγματικοί δωσίλογοι είναι αυτοί. Είναι οι δωσίλογοι της Μέρκελ και του μνημονίου. Να μην μιλάτε. Εσάς οι πολιτικοί πρόγονοι μιλούσαν για ανεξάρτητη Μακεδονία και Θράκη, κάτι το οποίο το πραγματώνετε σήμερα. Κάνετε πράξη, ειδικά για το θέμα της Μακεδονίας μας, αυτά που έλεγαν οι πολιτικοί σας πρόγονοι. Και σε ό,τι αφορά το «κλεφτο - ΠΑΣΟΚ», χρειάζεται απύθμενο θράσος, ώστε αυτοί οι άνθρωποι να ομιλούν για κάθαρση. Η Νέα Δημοκρατία είναι και «ολίγον έγκυος», «και με τον αστυφύλαξ και με τον χωροφύλαξ», και να στρογγυλέψουμε λίγο τα πράγματα, μην χάσουμε ψηφαλάκια από την ακραία μας πτέρυγα. Είπατε εσείς, λοιπόν, γιατί εσείς είστε οι προβατόσχημοι λύκοι - τους άλλους τους ξέρουμε - να καταδικασθούν οι χρυσαυγίτες. Αυτό δεν είπατε; Και εγώ, λοιπόν, να σας πω ότι στην Επιτροπή Δεοντολογίας σάς είχα απευθύνει τον λόγο σαν άντρας προς άντρα, αφού είχα ζητήσει συγγνώμη από τις παρευρισκόμενες κυρίες - η έκφραση το λέει - να μου πείτε εάν συμφωνεί τον κόμμα σας με τη σύνθετη ονομασία, με την παραχώρηση του ονόματος της Μακεδονίας μας. Και μείνατε άφωνος. Δεν μου μιλήσατε ούτε καν στον διάδρομο, έχοντας την αντρική σας τιμή και τη μακεδονική σας, εάν θέλετε, καταγωγή. Σαν σήμερα, κυρίες και κύριοι, πριν από οκτώ χρόνια είχαμε δεχθεί μία βομβιστική επίθεση στα γραφεία μας τότε, στην οδό Σωκράτους, από τους Πυρήνες της Φωτιάς - τα αγαπημένα σας παιδιά - και είχαν καταστραφεί ολοσχερώς τα γραφεία μας. Ο Αρχηγός της Χρυσής Αυγής, ο Νίκος Μιχαλολιάκος, εκείνο το βράδυ σε μία πύρινη ομιλία του ανέφερε ότι «κατερχόμεθα πλέον, παίρνουμε μέρος, στις επερχόμενες τότε δημοτικές εκλογές της Αθήνας». Τότε πήραμε 5,3% και ήταν η απαρχή του πολιτικού μας αγώνα, ο οποίος συνεχίζεται μέχρι τις ημέρες μας και θα συνεχίζεται μέχρι τη νίκη. Τότε είχε αναρτηθεί ένα πανό που είχε ένα σύνθημα και έλεγε: «Οι τοίχοι πέφτουν, οι ιδέες όχι». Μετά από τρία χρόνια, τον Σεπτέμβριο του 2013, όταν είχαν γίνει διώξεις μετά από την - ομολογημένη από εσάς - πολιτική σκευωρία του αρχι - σκευωρού Αντώνη Σαμαρά του κόμματος της Νέας Δημοκρατίας, ένα άλλο πανό έγραφε: «Οι ιδέες δεν φυλακίζονται». Και έναν μήνα μετά, τον Σεπτέμβριο του 2013, η «κόκκινη τρομοκρατία» δολοφονεί στυγνά δύο συναγωνιστές στο Νέο Ηράκλειο Αττικής, τον Γιώργο Φουντούλη και τον Μανώλη Καπελώνη, οι οποίοι προσέφεραν το αίμα τους στο έθνος, προσέφεραν το αίμα τους για την πατρίδα, για την ιδέα και την πίστη. Και μετά από όλα αυτά, με όλον τον σεβασμό, απευθύνομαι προς τον Πρόεδρο της Βουλής: Κύριε Πρόεδρε, εσείς αλλά και οι σύμμαχοί σας του αντιλαϊκού τόξου, πιστεύετε ότι οι λαϊκοί αγωνιστές της Χρυσής Αυγής, είτε είναι Βουλευτές είτε είναι στελέχη, δηλαδή εμείς, οι εκφραστές της πραγματικής εθνικής αντίστασης, θα λυγίσουμε ή θα λάβουμε σοβαρά υπ' όψιν τις σπασμωδικές σας ενέργειες, αυτές τις ενέργειες που λένε «μομφή και πρόστιμα» και άλλες αηδίες; Εμάς δεν μας λύγισε η «κόκκινη τρομοκρατία», δεν μας λύγισαν οι σφαίρες, οι πολιτικές διώξεις, οι φυλακίσεις. Νομίζετε ότι μπορείτε να σταματήσετε το μέλλον που έρχεται; Μπορείτε να σταματήσετε τη φωνή της αλήθειας; Τίποτα από όλα αυτά δεν είναι δυνατόν να σταματήσει μία ιδέα. Είμαστε το αύριο και είστε το χθες. Το είπε και ο Γενικός Γραμματέας, ο Νίκος Μιχαλολιάκος, προς μεγάλη σας απογοήτευση στην Αίθουσα αυτή. Εμείς μπήκαμε στη Βουλή στο όνομα του λαού, για να λέμε την αλήθεια. Και αυτό θα συνεχίσουμε να κάνουμε με οποιοδήποτε τίμημα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κυρία Πρόεδρε, θα μου δώσετε λίγο χρόνο παραπάνω, όπως δώσατε και στον κ. Μπαλτά. Ο κατηγορούμενος πάντα έχει μία ανοχή. Θα ήταν, βεβαίως, μεγάλη παράλειψη να μην ευχαριστήσω τους συριζαίους Βουλευτές και τους άλλους που μέσα στην απόρρητη Επιτροπή Εξωτερικών και Άμυνας ξεσήκωσαν θόρυβο, όπως επίσης και τον Πρόεδρο της Βουλής, που ανέδειξαν το θέμα και μας δίνουν την ευκαιρία μέσα στην Ολομέλεια να πούμε την άποψη μας, να την ακούσει ο ελληνικός λαός και να μεταφέρουμε τα εύλογα ερωτήματα του ελληνικού λαού για αυτό το ζήτημα, ασχέτως πολιτικής τοποθέτησης. Ο λαός διερωτάται για το εξής: Το άρθρο 51 λέει ότι ο Βουλευτής είναι εκπρόσωπος του έθνους. Φυσικά, ο συνταγματικός νομοθέτης εννοεί - εξυπακούεται - το ελληνικό έθνος. Ας δηλώσουμε, λοιπόν, σε ποιο έθνος, διότι κατά τον κ. Βούτση ο Βουλευτής μπορεί να έχει οποιαδήποτε εθνική συνείδηση θέλει και να εκπροσωπεί οποιαδήποτε σημαία θέλει, αρκεί και μόνο ότι εκλέχθηκε. Κυρίες και κύριοι, για να ολοκληρώσω την αναφορά μου στον συμπαθή κατά τα άλλα κ. Βούτση, θέλω να αποκαλύψω από τα Πρακτικά της Διάσκεψης των Προέδρων ότι παρ' όλη την εμμονή του ο κύριος Πρόεδρος στον Κανονισμό της Βουλής - και στον νέο Κανονισμό της Βουλής, αυτόν που κάνατε και κόψατε στα μέτρα σας, κόψε και ράψε μόνο και μόνο για να τον χρησιμοποιείτε προκειμένου για να φιμώσετε την τρίτη πολιτική δύναμη της χώρας - είπε ότι το θέμα είναι πρωτίστως πολιτικό - υπάρχουν τα λόγια σας στα Πρακτικά - και για αυτόν τον λόγο θα πρέπει να δοθεί η δυνατότητα να μιλήσουν στην Ολομέλεια και οι Κοινοβουλευτικοί Εκπρόσωποι, γιατί το θέμα είναι πολιτικό. Τότε, γιατί, κύριε Πρόεδρε, αφού το θέμα είναι πολιτικό, δεν το αντιμετωπίζετε πολιτικά, αλλά το αντιμετωπίζετε με κυρώσεις και ποινές; Αλήθεια σας λέω - σας το είπαν και οι προηγούμενοι συναγωνιστές - ποσώς μας ενδιαφέρουν οι ποινές σας! Έρχεστε, λοιπόν, να επιβεβαιώσετε τον κ. Κασιδιάρη και να δημιουργήσετε τουλάχιστον την εντύπωση ότι λειτουργείτε ως όργανο του ΣΥΡΙΖΑ και όχι ως αντικειμενικός Πρόεδρος της Βουλής των Ελλήνων. Εμείς θέλουμε να σας ευχαριστήσουμε γι' αυτό που κάνετε σήμερα. Εσείς τώρα θα το πείτε αυτό - και ήδη το είπαν οι προηγούμενοι Κοινοβουλευτικοί Εκπρόσωποι - ρητορική μίσους, αντίδραση κατά της δημοκρατίας, μέτρα εναντίον των ακραίων ή πολιτική ορθότητα. Όμως, όπως και να το βαφτίσετε, η αλήθεια δεν αλλάζει. Τη στιγμή που διαρρέεται στον Τύπο ή αφήνουν υπόνοιες ότι θα είναι για ένα ή και για ενάμιση χρόνο φυλάκισης σε τουρκικές φυλακές οι δύο υπερασπιστές των συνόρων μας, εσείς θα τιμωρήσετε το μόνο κόμμα που υπερασπίζεται την Ελλάδα απέναντι στις τουρκικές προκλήσεις. Τελειώνω, λέγοντας ότι θα μπορούσατε, επειδή διανύουμε τη δέκατη όγδοη ημέρα αιχμαλωσίας των δύο Ελλήνων στρατιωτικών, να προβείτε σε πολιτικές ενέργειες εσείς, οι φοβικοί που δεχθήκατε τον Ερντογάν μετά βαΐων και κλάδων, ώστε να θωρακίσετε την πατρίδα.
Κύριε Παππά, σας παρακαλώ να ολοκληρώσετε.
Αυτές οι ενέργειες είναι να κλείσει άμεσα το τουρκικό προξενείο της Θράκης, ένα προξενείο το οποίο καταδυναστεύει την ελληνική μουσουλμανική μειονότητα και όχι μόνο. Επίσης, μαζί μ' αυτό θα μπορούσατε να προβείτε σε εμπορικό αποκλεισμό της Τουρκίας. Τι από όλα αυτά κάνατε; Τίποτα. Προσκυνάτε τον Ερντογάν και τιμωρείτε εμάς, γιατί λέμε τα αυτονόητα. Ποια είναι τα αυτονόητα; Ο Έλληνας είναι Έλληνας, ο Μπολσεβίκος είναι Μπολσεβίκος, ο ευρωλιγούρης είναι ευρωλιγούρης, ο προδότης είναι προδότης, ο Τούρκος είναι Τούρκος, ο πράκτορας είναι πράκτορας.
Και ο ναζί είναι ναζί.
Ο ναζί είναι ναζί. Πείτε το, πείτε το, να σας βγει από μέσα, εσείς που μιλάτε για ανεξάρτητη Μακεδονία και Θράκη.
Ελάτε, κύριε Παππά. Έχετε πάρει υπερδιπλάσιο χρόνο. Θα βρείτε και άλλες ευκαιρίες.
Κυρίες και κύριοι συνάδελφοι, όσο χτυπάς το ατσάλι στο αμόνι τόσο πιο σκληρό γίνεται. Όσο μας διώκετε τόσο θα δυναμώνουμε. Εσείς μείνετε στον γυάλινο κόσμο σας, της εφήμερης εξουσίας.
Πείτε ευχαριστώ στον ΣΥΡΙΖΑ.
Και εσύ το ίδιο είσαι με τους άλλους. Μνημόνιο ψήφισες τον Αύγουστο του 2015. Ίδιος είσαι.
Κύριε Παππά, θα σταματήσω τον ήχο.
Σαπίστε στον γυάλινο κόσμο σας και μείνετε ραγιάδες. Ραγιάδες εσείς, ραγιάδες τα παιδιά σας και ραγιάδες τα παιδιά των παιδιών σας. Η Χρυσή Αυγή δεν σας ακολουθεί. Η Χρυσή Αυγή είναι με τον λαό, η Χρυσή Αυγή είναι με την πατρίδα.
Τον λόγο έχει ο κ. Γκιόκας.
Ευχαριστώ, κυρία Πρόεδρε. Κυρίες και κύριοι Βουλευτές, η στάση των Βουλευτών της Χρυσής Αυγής πέρα από απαράδεκτη, είναι κατά βάση πολύ επικίνδυνη. Όχι επικίνδυνη γενικά, ούτε επικίνδυνη μόνο ή κυρίως για την κοινοβουλευτική δεοντολογία, όπως αναφέρεται. Είναι πολύ επικίνδυνη, αν συνυπολογίσει κανείς την περίοδο που πραγματοποιείται αυτή η στάση των Βουλευτών της Χρυσής Αυγής, ιδιαίτερα αυτή την περίοδο με την αύξηση της τουρκικής προκλητικότητας και του τούρκικου εθνικισμού. Με βάση τα όσα ακούσαμε πριν από λίγο, τα πράγματα θα ήταν πολύ γελοία, αν δεν ήταν πολύ σοβαρά και όντως πολύ επικίνδυνα. Ποιοι είναι οι βασικοί άξονες που στηρίζεται η τουρκική προκλητικότητα, επιθετικότητα και στρατηγική του Ερντογάν αυτή την περίοδο; Πρώτος άξονας, η προσπάθεια να εμφανιστεί ως προστάτης των μουσουλμανικών πληθυσμών στη Μέση Ανατολή, τα Βαλκάνια - συμπεριλαμβανομένης της Θράκης - και να ταυτίσει αυτούς τους μουσουλμανικούς πληθυσμούς με την πολιτική του. Ο δεύτερος άξονας αυτής της στρατηγικής είναι η αμφισβήτηση διεθνών συνθηκών, όπως για παράδειγμα, η Συνθήκη της Λοζάνης. [[Χειροκροτήματα]] Ε, λοιπόν και στα δύο αυτά ζητήματα και στους δύο αυτούς άξονες της στρατηγικής της Τουρκίας η στάση των Βουλευτών της Χρυσής Αυγής ρίχνει νερό στον μύλο του Ερντογάν. Αυτό γίνεται. Όταν χαρακτηρίζεις έναν Έλληνα Βουλευτή, προερχόμενο από τη μειονότητα ως Τούρκο πράκτορα, ανεξάρτητα από πλευρές, διαφορές που κρίνονται πολιτικά, στην ουσία βοηθάς να χαρακτηρίζεται η μουσουλμανική μειονότητα και οι όποιοι εκπρόσωποί της ως τουρκική μειονότητα. Αυτό κάνεις. Επίσης, όταν λες - γιατί και αυτό ειπώθηκε στην ομιλία του Αρχηγού της Χρυσής Αυγής στη Βουλή - ότι, όπως ο Ερντογάν έχει τα σύνορα της καρδιάς του έτσι έχουμε και εμείς τα σύνορα της καρδιάς μας ή αυτό που ειπώθηκε πριν από λίγο εδώ, ότι θα πάμε να πάρουμε και την υπόλοιπη Θράκη, τότε ρίχνεις νερό στον μύλο όλων όσοι ορέγονται αλλαγές συνόρων στην περιοχή και αναθεώρηση των διεθνών συνθηκών, όσων θέλουν να διχάσουν τους λαούς, για να προωθήσουν τα δικά τους συμφέροντα. Και όλα αυτά τα οποία κάνει με τη στάση της η Χρυσή Αυγή δεν ξεπλένονται ούτε μπορούν να μπουν σε λογικές συμψηφισμού ή να κάνουμε όλοι την αυτοκριτική μας, όπως είπε ο κ. Γεωργαντάς από τη Νέα Δημοκρατία. Είναι στην ουσία αθώωση της Χρυσής Αυγής μέσα από το τσουβάλιασμα. [[Χειροκροτήματα]] Τέλος, αποδεικνύεται για μια ακόμη φορά ότι ο εθνικισμός της μιας πλευράς τροφοδοτεί τον εθνικισμό της άλλης πλευράς, αλληλοτροφοδοτούνται. Αναδεικνύεται αυτό το οποίο έχει επιβεβαιωθεί ιστορικά, όχι μία ή δύο φορές, αλλά πάρα πολλές φορές, ότι οι μεγάλες καταστροφές - βλέπε Κύπρος - έχουν πραγματοποιηθεί με τον μανδύα του υπερπατριωτισμού. Επίσης, αποδεικνύεται ότι είναι πρόκληση να μιλάνε για πατρίδα και πατριωτισμό οι πολιτικοί απόγονοι των ταγματασφαλιτών, των χιτών, των δωσιλόγων, των συνεργατών των ναζί. [[Χειροκροτήματα]] Κατά συνέπεια εμείς συμφωνούμε με την πρόταση για τη μομφή που γίνεται. Όμως, πάνω από όλα, όλα αυτά είναι ένας παραπάνω λόγος ο λαός να απομονώσει τη ναζιστική Χρυσή Αυγή τώρα.
Ευχαριστούμε και για την ακρίβεια του χρόνου. Τον λόγο έχει ο κ. Παπαχριστόπουλος από τους ΑΝΕΛ για πέντε λεπτά.
Ευχαριστώ, κυρία Πρόεδρε. Θέλω να δηλώσω και από τους Ανεξάρτητους Έλληνες τον σεβασμό μου στους τέσσερις Έλληνες μουσουλμάνους Βουλευτές. Πραγματικά τους ξέρω και τους σέβομαι. Πιστεύω ότι κοσμούν, κατά τη γνώμη μου, το ελληνικό Κοινοβούλιο. Εγώ το λέω και το εννοώ. Θέλω, όμως, να δω από μια άλλη σκοπιά αυτό που συμβαίνει και στη χώρα μας, αλλά όχι μόνο στη χώρα μας. Πριν από πολλά χρόνια ο καλός δημοσιογράφος Γιώργος Βότσης έγραφε ένα άρθρο στην «ΕΛΕΥΘΕΡΟΤΥΠΙΑ», στην καλή εφημερίδα που δεν υπάρχει πια, με τίτλο: «Η κρίση του παγκόσμιου καπιταλισμού», στο οποίο ο άνθρωπος που τίναξε την οικονομία της Μεγάλης Βρετανίας στον αέρα πριν από μερικά χρόνια, ο Τζορτζ Σόρος, έλεγε, όχι από καλοσύνη βέβαια, «πριονίζουμε ήδη το κλαδί που μας κρατάει». Το τι εννοούσε, πιστεύω, βγαίνει σαν συμπέρασμα από ένα παλιότερο βιβλίο του Κόνραντ Λόρεντς, ενός Αυστριακού νομπελίστα που χτυπιόταν - συγχωρήστε μου την έκφραση - πριν από εξήντα χρόνια ότι ο τρόπος με τον οποίο αναπτύσσεται οικονομικά ο πλανήτης οδηγεί μοιραία σε αυτό που βλέπουμε σήμερα, ογκώδεις μετακινήσεις πληθυσμών, ανθρώπων που γεννιούνται και δεν έχουν στον ήλιο μοίρα και συγκέντρωση του πλούτου σε λίγα άτομα. Με άλλα λόγια το ίδιο πράγμα έλεγε ο Γκάλμπρεϊθ, ο οικονομικός σύμβουλος του προέδρου Κένεντι. Τον είχαν βγάλει τρελό τον Γκάλμπρεϊθ, γιατί έλεγε «χαρίστε τα χρέη στου φτωχούς λαούς της Νότιας Αμερικής και της Αφρικής». Τα γεράκια τότε του Πενταγώνου λέγανε ότι πρέπει να είναι τρελός ο άνθρωπος. Σήμερα εισπράττουμε όλοι, για να μην είμαστε υποκριτές, τα επίχειρα αυτής της πραγματικότητας, τα επίχειρα των offshore, των οικονομικών παραδείσων, του γεγονότος ότι οκτώ άτομα στον πλανήτη, σύμφωνα με τελευταία δημοσκόπηση της «OXFAM», έχουν περιουσιακά στοιχεία όσο ο μισός φτωχός πληθυσμός του πλανήτη. Σας λέει τίποτα ότι στην Αυστρία συγκυβερνάει ο Σεμπάστιαν Κουρτς με τους ακροδεξιούς; Σας λέει τίποτα, για να μην υποκρινόμαστε, ότι αξιωματική αντιπολίτευση στη Γερμανία είναι το AfD; Σας λέει τίποτα ότι στην Ιταλία ο Σαλβίνι ήδη αυτή τη στιγμή έχει πάρει κεφάλι; Σας λέει τίποτα ότι ο Βίλντερς είναι παντοδύναμος; Σας λένε τίποτα τα πράγματα που κάνουν τα ακροδεξιά κινήματα αυτή τη στιγμή, να σηκώνουν κεφάλι και να δείχνουν το χέρι; Γνώμη μου είναι η εξής: Οι κραυγές, οι βρισιές για εμένα είναι περιττές. Αν δεν σκύψουμε πάνω στην αιτία που δημιουργεί όλα τα ακροδεξιά κινήματα, που σαν τα μανιτάρια πετάγονται μέρα με τη μέρα, αν δεν δούμε τι πραγματικά φταίει, θα βρεθούμε μπροστά στην έκπληξη που ένιωσε ο Τόμας Μαν, ένας δημοκράτης συγγραφέας, όταν έγραφε το βιβλίο «Ο Μάριο και ο μάγος» ανάμεσα στον Α΄ και στο Β΄ Παγκόσμιο Πόλεμο. Στο βιβλίο του «Ο Μάριο και ο μάγος» είχε προβλέψει την άνοδο του Χίτλερ και του Μουσολίνι. Ζούμε στιγμές παρακμής, που κάποιοι Σόιμπλε συγκέντρωναν τον πλούτο και «γαία πυρί μειχθήτω» για τους άλλους. Κάποιοι Σαρκοζί εξαφάνιζαν όλους τους οικονομικούς μετανάστες στις χώρες τους και νόμιζαν ότι κάτι κάνουν οι κάποιοι Ντάισελμπλουμ. Πιστεύω, όσο ποτέ άλλοτε, ότι είναι επείγουσα ανάγκη αν θέλουμε να μην πεταχτούν και άλλα ακροδεξιά κινήματα στον πλανήτη - η ελληνική Κυβέρνηση είναι μία όαση σε αυτή την προσπάθεια, όπως και η κυβέρνηση της Πορτογαλίας, όπως κάποιες από τις κουβέντες που έχει πει ο Μακρόν, όπως μία αλλαγή στάσης που βλέπουμε από τη Μέρκελ - και θέλω να πιστεύω ότι, εάν πραγματικά θέλουμε να εξαφανιστούν τα ακροδεξιά κινήματα στον πλανήτη, το κοινωνικό κράτος πρέπει να επανέλθει. Η κοινωνική δικαιοσύνη πρέπει να επανέλθει. Δεν μπορεί να πετάς στα σκουπίδια εκατομμύρια ανθρώπους, για να πλουτίζουν λίγοι. Αυτή είναι η γνώμη μου. Και νομίζω ότι μπορεί να είμαστε μία μικρή χώρα, αλλά δεν είναι κακό αυτό το ξεκίνημα που έχει κάνει αυτή η Κυβέρνηση, χτυπώντας τη διαφθορά στο μεδούλι της. Κάποιοι άνθρωποι έχουν βάλει, είτε το θέλουν είτε όχι, χέρι στο να γιγαντωθούν τα ακροδεξιά κινήματα. Και ο νοών νοείτο. Σας ευχαριστώ.
Ο κ. Γεωργιάδης από την Ένωση Κεντρώων έχει τον λόγο.
Ευχαριστώ, κυρία Πρόεδρε. «Είπε ο γάιδαρος τον πετεινό κεφάλα». Οι άνθρωποι οι οποίοι προσκυνούν τη σβάστικα ήρθαν εδώ να μας κάνουν κήρυγμα και να εξισώσουν τους Έλληνες Βουλευτές οι οποίοι στη θρησκεία είναι μουσουλμάνοι και να μας πουν ότι είναι ίδιοι ή είναι καλύτεροι από εμάς, όταν έχουμε δει τους χαιρετισμούς και τις φωτογραφίες που έχουν κάνει. Εμείς δεν χρωστάμε τίποτα και έχουμε δικαίωμα να μιλάμε. Ούτε δάνεια έχουμε πάρει ούτε τίποτα.
Τι σχέση έχει αυτό;
Δεν ξέρω τι σχέση έχει, κύριε Κωνσταντινόπουλε, έχει απόλυτη σχέση, γιατί ο καθένας μπορεί να πει ό,τι θέλει. Εμείς είμαστε καθαροί, δεν χρωστάμε σε κανέναν. Άλλοι χρωστάνε και θα πρέπει να λογοδοτήσουν. Και γι' αυτό είμαστε κατά του παλαιοκομματικού συστήματος και θέλουμε να υπάρξει πραγματική κάθαρση σε αυτή τη χώρα. Και επειδή είμαστε της ουσίας και όχι της επικοινωνίας - γιατί όλο αυτό που γίνεται εδώ μέσα έχει και επικοινωνιακούς λόγους - , εγώ περιμένω απαντήσεις. Έχουμε δύο παλικάρια που κρατούνται αυτή τη στιγμή σε ένα κελί στην Τουρκία και απάντηση δεν έχουμε λάβει για το τι θα γίνει για το μέλλον τους και τη μοίρα τους. Δεν ξέρω εάν θα φθάσουμε σε σημείο εμείς να ζητήσουμε ανταλλαγή, γιατί πολλοί λένε ότι τους έχουν και τους κρατάνε για να μας ζητήσουν σαν ανταλλαγή τους οκτώ. Δεν ξέρω μήπως αναγκαστούμε να ζητήσουμε εμείς ανταλλαγή. Για το όνομα της Μακεδονίας δεν ακούμε τίποτα. Όλοι είστε έτοιμοι να το δώσετε, αλλά δεν ακούμε τίποτα. Και γι' αυτό σαν Ένωση Κεντρώων έχουμε ζητήσει τη σύγκληση υπό τον Πρόεδρο της Δημοκρατίας των πολιτικών Αρχηγών, για να ενημερωθούμε για τα εθνικά θέματα, τα οποία αυτή τη στιγμή είναι μείζονα και δεν λαμβάνουμε καμμία ενημέρωση, παρά ό,τι βλέπουμε στις τηλεοράσεις. Και αυτή τη στιγμή δεν ανέβηκα, όπως είπε και ο Πρόεδρος, για το χειροκρότημα, όπως πήγε στο συνέδριο του Κινήματος Αλλαγής και το μόνο που δέχθηκε ήταν ύβρεις, γιατί είπε αλήθειες. Αλλά οι αλήθειες πονάνε, αγαπητοί συνάδελφοι. Έφυγαν όλοι από τη Χρυσή Αυγή. Ήρθαν, έκαναν το κήρυγμά τους και έφυγαν, αποχωρήσανε. Είπε ο κύριος από τη Χρυσή Αυγή ότι είναι το αύριο και ότι όλοι εμείς εδώ πέρα είμαστε το χθες. Εγώ έχω να τους πω ότι είναι το προχθές και το πολύ παλιό, πριν από σαράντα χρόνια. Και, αν θέλουμε να πούμε κι εμείς για το ποιος είναι το αύριο, το αύριο, κυρίες και κύριοι, είναι η Ένωση Κεντρώων. Σας ευχαριστώ πάρα πολύ.
Ο κ. Δανέλλης από το Ποτάμι έχει τον λόγο.
Ευχαριστώ, κυρία Πρόεδρε. Κυρίες και κύριοι συνάδελφοι, δυστυχώς ο μεταπολιτευτικός ενθουσιασμός δεν μας επέτρεψε να θωρακίσουμε συνταγματικά τη δημοκρατία μας έναντι των δεδηλωμένων εχθρών της, των αρνητών του κοινοβουλευτισμού. Στο γενικευμένο κλίμα ανάτασης, αφρόνως θεωρήσαμε ότι η ελληνική κοινωνία είναι άτρωτη από τον «ιό» του νεοναζισμού, πως με τα δεινά που επέφερε η χούντα, με αποκορύφωμα βεβαίως τον εθνικό ακρωτηριασμό που ακολούθησε την προδοσία στην Κύπρο, τα αυτιά των Ελλήνων πολιτών θα ήταν ερμητικά κλειστά στον νεοφασισμό. Για αυτό και το απύθμενο θράσος - επειδή δεν συμβαίνει αυτό, το αυτονόητο, όπως απέδειξε, δυστυχώς, μερίδα του ελληνικού λαού - των απολογητών της προδοσίας της Κύπρου - όπως έκαναν προχθές παρουσία του Κύπριου Υπουργού Εξωτερικών, το έκαναν και σήμερα σε αυτή εδώ την Αίθουσα - , γι' αυτό το απύθμενο θράσος να αμφισβητούν τον πατριωτισμό και την ακεραιότητα του οποιουδήποτε Έλληνα Βουλευτή και ένα παραπάνω ενός Βουλευτή με το ήθος και τα χαρακτηριστικά του Μουσταφά Μουσταφά, που κοσμεί το ελληνικό Κοινοβούλιο από τη δεκαετία του '90. [[Χειροκροτήματα]] Γυρνώντας πίσω, μέσα σε αυτόν τον «ρομαντισμό» που δείξαμε, αφρόνως δεν κάναμε ό,τι έκαναν οι Ισπανοί και οι Πορτογάλοι, χάνοντας την ευκαιρία συνταγματικής πρόβλεψης, το 1975, απαγόρευσης λειτουργίας κόμματος που εχθρεύεται τον κοινοβουλευτισμό. Δυστυχώς, Έλληνες πολίτες έστειλαν στον ναό της δημοκρατίας εκπροσώπους της νεοναζιστικής οργάνωσης, που πολύ γρήγορα αποδείχτηκε βεβαίως πως πρόκειται για εγκληματική οργάνωση. Και πώς θα μπορούσε, άλλωστε, να είναι διαφορετικά; Έχω πει πολλές φορές ότι η μετά τη Χρυσή Αυγή εποχή είναι πολύ διαφορετική από την προ Χρυσής Αυγής εποχή για το Κοινοβούλιο. Οι κανονιστικές προβλέψεις για την εύρυθμη λειτουργία του Κοινοβουλίου δεν αρκούν. Διότι, κύριοι συνάδελφοι, η Χρυσή Αυγή δεν είναι ένας από εμάς και πρέπει να το καταλάβουμε. Δεν είναι ένας από εμάς, γι' αυτό και δεν σηκώνει συμψηφισμούς σε ό,τι αφορά αυτούς, αγαπητέ συνάδελφε, κύριε Γεωργαντά. [[Χειροκροτήματα]] Οτιδήποτε έχει να κάνει με τη Χρυσή Αυγή είναι άλλης τάξης ζήτημα. Και, προφανώς, κορυφαία υποχρέωση όλων μας είναι να προστατεύσουμε τη δημοκρατία και τον κοινοβουλευτισμό. Η δημοκρατία μπορεί να είναι μεγαλόθυμη και ανεκτική, αλλά δίχως έλεος για όσους υποσκάπτουν, για όσους είναι ορκισμένοι αρνητές της δημοκρατίας και του κοινοβουλευτισμού. Οφείλουμε, κύριε Πρόεδρε της Βουλής, να εξαντλήσουμε την αυστηρότητα του Κανονισμού στις συγκεκριμένες περιπτώσεις, χωρίς όμως να έχουμε την ψευδαίσθηση του συνετισμού τους. Διότι γνωρίζουμε πολύ καλά πως ο εντυπωσιασμός διά των χυδαίων προκλήσεων τους τρέφει. Για αυτό όχι μόνο δεν θα σταματήσουν αυτές τις προκλήσεις, αλλά θα τις κλιμακώνουν. Οφείλουμε να εκσυγχρονίσουμε τον κανονισμό λειτουργίας, ενισχύοντάς τη με αυστηρότερα μέτρα, κύριε Πρόεδρε. Ο δηλητηριώδης μισαλλόδοξος λόγος που ακούγεται στον ναό της δημοκρατίας - και ακούγεται ανενόχλητος - δυστυχώς εμπνέει και αποθρασύνει τους οπαδούς και ομοϊδεάτες τους, ακόμη και μέσα στον οίκο του Θεού, του Θεού της αγάπης. Και δεν είναι μόνο που διαρκώς ο γέρων Αμβρόσιος Λενής αντιποιείται το σχήμα και τον ρόλο του ιεράρχη της θρησκείας της αγάπης, αναπαράγοντας εμετικά τα κηρύγματα μίσους τους, αλλά είναι και που εκπρόσωποι της δικαιοσύνης δεν βλέπουν τη θηριώδη καταπάτηση του αντιρατσιστικού νόμου. [[Χειροκροτήματα]] Κυρίες και κύριοι συνάδελφοι, τα κόμματα του συνταγματικού τόξου, οφείλουμε ομόθυμα, χωρίς αστερίσκους, χωρίς «ναι μεν, αλλά», χωρίς συμψηφισμούς, ομόθυμα και αποτελεσματικά να αντιμετωπίσουμε τις αθλιότητες των εκπροσώπων της εγκληματικής ακροδεξιάς. Σας ευχαριστώ.
Κυρία Πρόεδρε, θα μπορούσατε να δώσετε και σε μας, τους Ανεξάρτητους Βουλευτές, τον λόγο για δύο λεπτά;
Δεν προβλέπεται σε αυτή την ειδική ημερήσια διάταξη, κύριε Κουκούτση. Τον λόγο έχει ο Πρόεδρος της Βουλής κ. Νικόλαος Βούτσης.
Κυρίες και κύριοι συνάδελφοι, ήταν και είναι πολύ σημαντικό το ότι γίνεται αυτή η συζήτηση στο ελληνικό Κοινοβούλιο. Όσοι τη θεωρούσαν άχρηστη ή θεωρούσαν ότι μπορεί να δημιουργήσει προβλήματα και διχαστικά διλήμματα κάνουν πάρα πολύ μεγάλο λάθος, διότι κάποιοι έχουν ξεφύγει. Και δεν εννοώ την ηγεσία της Χρυσής Αυγής, για την οποία γίνεται αυτή η πολιτική συζήτηση. Κάποιοι έχουν ξεφύγει σε όλη την Ευρώπη και αναπτύσσουν τα τελευταία χρόνια τις αναθεωρητικές ιστορικές σχολές, που οδηγούν ανενδοίαστα στην εξύμνηση «μαρτύρων» - κατ' αυτούς και ηρώων - των υπέρ των ναζί αγώνων. Κάποιοι έχουν ξεφύγει και στα καθ' ημάς, διότι μοιράστηκαν σήμερα στους Έλληνες Βουλευτές κείμενα από εκπροσώπους παμμακεδονικών οργανώσεων της οικουμένης, τα οποία είχαμε ακούσει προφορικά προ ημερών και δεν τους είχαμε αποδώσει σημασία. Τώρα μοιράστηκαν σε κάθε έναν Βουλευτή και ούτε λίγο ούτε πολύ μάς εγκαλούν για εσχάτη προδοσία. Λένε μέσα ότι η ποινή είναι ο θάνατος ή τα ισόβια, εάν αποτολμήσει κανείς να ψηφίσει την πρόταση του Υπουργείου Εξωτερικών ή της ελληνικής Κυβέρνησης, εάν και όποτε έρθει και ωριμάσουν οι συνθήκες να έρθει η πρόταση για σύνθετη ονομασία στην ελληνική Βουλή. Κάποιοι έχουν ξεφύγει και δεν είμαστε ούτε ουδέτεροι ούτε γραφειοκράτες που περνάμε από δω, για να τελειώνουμε την τρέχουσα νομοθετική εργασία και τα τρέχοντα προβλήματα και να κάνουμε πως δεν ακούμε ή πως δεν ξέρουμε τι μας συμβαίνει γύρω - γύρω. Επιτρέψτε μου να σας πω ότι αυτά είναι διχαστικά κηρύγματα. Επίσης, θα ήθελα να σας πω το πολύ μικρό ιστορικό με βάση το οποίο έγινε τελικά αυτή η συζήτηση. Δεν θα γινόταν, διότι υπάρχει και ένα είδος υφέρποντος πολιτικού μιθριδατισμού μεταξύ μας και ως προς αυτό πράγματι άλλοι πρέπει να κάνουν λιγότερο ή περισσότερο την αυτοκριτική τους και περνάμε διάφορα πράγματα σαν να μη συμβαίνει τίποτα. Στην προηγούμενη συνεδρίαση ο εκπρόσωπος της Χρυσής Αυγής είχε πει για «βρωμότουρκους». Το είπε τρεις φορές από δω πέρα, έτσι, αέρα - πατέρα. Πού βρισκόμαστε; Πώς μιλάμε έτσι; Τι δημιουργούμε; Τι προβλήματα δημιουργούμε και στις διεθνείς σχέσεις της χώρας, αλλά όχι μόνο; Λέω, λοιπόν: Τι δημιουργήθηκε πλέον; Σε μία συνεδρίαση κατ' αρχάς - και είμαι απολύτως σαφής, κάνω πολιτική εκτίμηση - υπήρξε απολύτως μια στρατηγική έντασης γύρω απ' αυτό το ζήτημα για την αξιοποίηση κάποιων λίγων, αλλά πολύ ακραίων, φωνών στα δύο μεγάλα συλλαλητήρια που έγιναν στη χώρα μας. Είμαι πάρα πολύ σαφής. Υπήρξε μια στρατηγική, που ήρθε ο ένας Βουλευτής της Χρυσής Αυγής και ούτε λίγο ούτε πολύ είπε ευθύτατα, πέραν όλων των άλλων: «Κοιτάξτε, όταν έρθουμε εμείς στα πράγματα, εσείς θα πάτε σε στρατόπεδα να σπάτε πέτρες» κ.λπ.. Είναι μέσα στα Πρακτικά της Βουλής αυτά. Δεν το καταλάβαμε; Δεν καταλάβαμε τίποτα; Δεν το άκουσα σε κανένα δελτίο ειδήσεων, χτύπα ξύλο. Αμέσως μετά - γι' αυτό μιλάω για μια κλιμάκωση, για την οποία κανείς δεν έχει δικαίωμα να σιωπά και να κάνει πως δεν καταλαβαίνει - , αμέσως ύστερα, στην κρίσιμη συνεδρίαση της Επιτροπής Άμυνας, ειπώθηκαν αυτά τα ανατριχιαστικά περί Τούρκων πρακτόρων, κατασκόπων, ας πούμε, κ.λπ.. Και αμέσως ύστερα, όταν έγινε πια η συζήτηση σε επίπεδο Αρχηγών κομμάτων και θα περίμενε κανείς - και εγώ τότε τοποθετήθηκα για πρώτη φορά - ο Αρχηγός της Χρυσής Αυγής να δώσει διευκρινίσεις γι' αυτά τα ζητήματα από αυτό το Βήμα, βγήκε και είπε ευθύτατα προς όλους τους υπόλοιπους Βουλευτές ότι θα πρέπει να καλέσετε εσείς, συνάδελφοι Έλληνες πολίτες, αυτούς τους Βουλευτές - εν προκειμένω τέσσερις είναι αυτή τη φορά, διότι επί δεκαετίες είναι διάφοροι συνάδελφοι του μουσουλμανικού θρησκεύματος - να δηλώσουν εδώ ποια πατρίδα έχουν, ποια σημαία έχουν, ποιο θρήσκευμα έχουν, τι πιστεύουν. Και βγήκα εγώ και απάντησα - δείτε τα Πρακτικά της Βουλής - ότι με αυτές τις σημαίες εδώ, με τον εκλογικό νόμο, με το Σύνταγμα, με τους πολιτικούς νόμους, τα πάντα, με το πώς εκλέγονται οι Βουλευτές και αφού όλοι γνωρίζουμε όλο το θεσμικό πλέγμα από το οποίο ερχόμαστε εδώ ως εκπρόσωποι του λαού και του έθνους κατά το άρθρο, είναι τουλάχιστον πρόκληση να καλείται οποιοσδήποτε Έλληνας Βουλευτής εδώ να δηλώσει αυτά τα οποία ζήταγε ο κ. Μιχαλολιάκος. Τι έγινε, λοιπόν, για να δείτε τώρα πώς μπαίνει και η διαδικασία τού fake news από δίπλα. Την επόμενη μέρα κάνα δύο φιλικά προσκείμενοι προς τους κυρίους είπαν ότι ο Πρόεδρος της Βουλής είπε ότι ο καθένας μπορεί να έχει όποια πατρίδα και όποιο έθνος θέλει και όποια σημαία να πιστεύει κ.λπ.. Κάποιοι άλλοι το πήγαν ακόμα παραπέρα, τώρα επί μια εβδομάδα το λένε. Μέχρι ένας Αντιπρόεδρος της Βουλής, χωρίς να διαβάσει τα Πρακτικά, είπε ότι βεβαίως διαφωνώ με τον κ. Βούτση ότι ο καθένας μπορεί να έχει όποια πατρίδα θέλει εδώ πέρα μέσα, να λέει κ.λπ.. Εκεί φτάσαμε, εκεί καταντήσαμε. Επειδή, πλέον, δεν κάνουμε αγορεύσεις, δεν φέρνουμε επιχειρήματα, ασχολούμαστε με τις ατάκες, με τα tweet και με όσους από τα μέσα ενημέρωσης μας επιδαψιλεύουν τιμές ούτε διαβάζουμε τίποτα. Καταγγέλλουμε ασυστόλως. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Αυτό έγινε, λοιπόν, και ύστερα ακολουθήθηκε η διαδικασία την οποία η κυρία Πρόεδρος σας την είπε αναλυτικά. Και ερχόμαστε εδώ σήμερα και λέμε να τιμηθεί ο ήρωας Παπαμελετίου, σε αντίστιξη, άραγε, με τι; Ο Φάκελος της Κύπρου από εδώ έφυγε με απόφαση αυτής της Ολομέλειας της Βουλής. Βρίσκεται στην Κύπρο και από τον Ιούλιο και ύστερα θα βγουν οι τρεις πρώτοι τόμοι από τους τριάντα δύο δημόσια, που καθένας πλέον, συλλογικότητες, επιστήμονας ή ο απλός άνθρωπος, μετά την παρέλευση όλου αυτού του χρόνου θα μπορεί να βγάλει τα συμπεράσματά του. Όμως, δεν υπήρχε ούτε υπάρχει ανάγκη να ανοίξουν αυτά τα οποία τα έχουμε δει στον Φάκελο της Κύπρου ή να δημοσιοποιηθούν μεθαύριο, για να πούμε και να ανασυστήσουμε τη συλλογική μνήμη, διότι και εκεί επιχειρείται μια βάναυση συντηρητική, αντιδραστική, ακροδεξιά χουντικού τύπου αναθεώρηση για τις βαρύτατες ευθύνες που είχε το χουντικό καθεστώς, του οποίου λάτρεις και εκπρόσωποι είναι οι κύριοι της Χρυσής Αυγής στη μεγάλη τραγωδία της Κύπρου. [[Χειροκροτήματα από την πτέρυγα του ΣΥΡΙΖΑ]] Στη μεγάλη τραγωδία της Κύπρου, στην τραγωδία που έζησε ως διοικητής ο Παπαμελετίου εκείνα τα δύο βράδια για το πώς πηγαίναν τα σήματα και φεύγαν, για το πώς έπεσε το Νοράτλας, διότι το σήμα είχε έρθει ήδη δύο ώρες πριν στην Κύπρο, αλλά δεν είχε φτάσει ποτέ στον ίδιο, για να μην πυροβολήσουν οι δικοί μας και άλλα και άλλα. Θα τα διαβάσουν όλοι και θα καταλάβουν και με ποια αεροπλάνα έφτασαν τότε εκεί, μετά από πόσες αλλαγές έγιναν από τα πολιτικά αεροπλάνα τελικά σε στρατιωτικά αεροπλάνα, για να πάνε οι μοίρες κάτω, και μετά από πόσο χρονικό διάστημα και τι έγινε με τα υποβρύχιά μας, για να μην πούμε προφανώς το προφανέστερο, δηλαδή το πραξικόπημα το οποίο οργανώθηκε εναντίον του Μακαρίου και άνοιξε πόρτες, παράθυρα σε διχασμούς, σε εμφύλιους μέσα στην Κύπρο και σε πλήρη αξιοποίηση από την πλευρά της Τουρκίας σχεδίων που είχαν ετοιμάσει, για να κάνουν την εισβολή στην Κύπρο. Και έρχονται σήμερα και μας μιλάνε για αυτά τα πράγματα. Κυρίες και κύριοι συνάδελφοι, είναι σαφές ότι αυτή η Βουλή, η οποία αποκαλείται και «ναός της δημοκρατίας», όταν γίνονται οι ξεναγήσεις εδώ κ.λπ., προφανέστατα κι επειδή είναι έτσι το ελληνικό Σύνταγμα - και κατά τη γνώμη μου σωστά είναι έτσι το ελληνικό Σύνταγμα - δίνει τη δυνατότητα παρουσίας, παρέμβασης και ισότιμης λειτουργίας των αρνητών της δημοκρατίας, με κάθε προσπάθεια, περίπτωση το έχουν πει και το έχουν δηλώσει σε όλες τις περιπτώσεις. Επιτρέψτε μου, όμως, να σας πω ότι δεν είναι δυνατόν η Βουλή να βρίσκεται σε ομηρία, δεν είναι δυνατόν η Βουλή να σιωπά, δεν είναι δυνατόν να κάνουμε συμψηφισμούς, δεν είναι δυνατόν να εθελοτυφλούμε, δεν είναι δυνατόν να δίνουμε άλλοθι, δεν είναι δυνατόν να δίνουμε ασυλία σε αυτόν τον διχαστικό και μίζερο και εμπαθή και ρατσιστικό λόγο μέσα στην ίδια τη Βουλή. Δεν είναι δυνατόν και δεν μπορούμε να το ανεχθούμε και περί αυτού πρόκειται. Γι' αυτό και στη Διάσκεψη των Προέδρων είπα ότι είναι μια βαθύτατη πολιτική συζήτηση αυτή που κάνουμε. Δεν πρόκειται περί ύβρεως. Είναι σαφές ότι αυτά τα οποία ειπώθηκαν - και μάλιστα μέσα από μία στρατηγική έντασης κατά εβδομάδα, τις τρεις προηγούμενες εβδομάδες - κάπου αποσκοπούν. Αποσκοπούν στο να σπείρουν διχασμό, να σπείρουν μίσος, να σπείρουν εμφύλιες διαμάχες και αυτό δεν μπορούμε να το επιτρέψουμε. Είναι σαφέστατο, λοιπόν, ότι όλοι οι Έλληνες Βουλευτές μουσουλμανικού θρησκεύματος - και μερικοί εξ αυτών πολλές φορές έχουν εκλεγεί από τους πολίτες στη Θράκη - όλοι οι Έλληνες που εκπροσωπούνται είναι ισότιμοι πολίτες. Και έγιναν τεράστιες προσπάθειες και απ' αυτή την πτέρυγα στις αρχές της δεκαετίας του '90, ώστε να ξεπεραστούν πραγματικά τρομερά εμπόδια τα οποία είχαν μπει, ώστε να εννοούνται ως ισότιμοι Έλληνες πολίτες, εκατοντάδες χιλιάδες πολίτες οι οποίοι είναι και έχουν μουσουλμανικό θρήσκευμα. Όλοι αυτοί όχι απλώς είναι ισότιμοι μαζί μας, όχι απλώς τιμώνται, όχι απλώς βρίσκονται στην πρώτη γραμμή ακόμα και των κοινοβουλευτικών επιτροπών που πηγαίνουν σε όλα τα διεθνή fora και εκπροσωπούν τη Βουλή, αλλά θα πρέπει να τύχουν μιας σαφούς πολιτικής και ηθικής υποστήριξης από το σύνολο των Ελλήνων Βουλευτών, έτσι ώστε να μην αποτολμήσει κανείς - είτε βρίσκεται στην Αυστραλία είτε στην Αμερική είτε βρίσκεται στην Αυστρία, που ακούστηκε προηγουμένως, είτε βρίσκεται σε αυτά τα έδρανα - ξανά μέσα σε αυτή την Αίθουσα να μιλήσει για κατασκόπους και πράκτορες. Σας ευχαριστώ.
Κυρίες και κύριοι συνάδελφοι, στο σημείο αυτό θα διεξαχθεί ψηφοφορία δι' ανατάσεως ή εγέρσεως, σύμφωνα με το άρθρο 71 παράγραφος 2 σε συνδυασμό με το άρθρο 24 παράγραφος 2 του Κανονισμού της Βουλής. Έχουμε δύο διαφορετικές υποθέσεις. Για την πρώτη υπόθεση, του συναδέλφου κ. Ηλία Κασιδιάρη: Υπενθυμίζω ότι η υπόθεση αυτή αφορά μόνο τον κ. Κασιδιάρη για αντικοινοβουλευτική συμπεριφορά στη συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων την Τετάρτη 17-1-2018. Παρακαλώ οι δεχόμενοι την πρόταση του Προέδρου για μομφή αντικοινοβουλευτικής συμπεριφοράς να εγερθούν. [[Στο σημείο αυτό εγείρονται οι δεχόμενοι την πρόταση Βουλευτές]] Προφανώς ηγέρθη η πλειοψηφία, για να μη πω άπαντες. Είναι ένας συνάδελφος από τη Χρυσή Αυγή, ο οποίος δεν ηγέρθη. Συνεπώς η πρόταση του Προέδρου γίνεται δεκτή σχεδόν ομοφώνως. Για τη δεύτερη υπόθεση του Προέδρου της Κοινοβουλευτικής Ομάδας «Λαϊκός Σύνδεσμος - Χρυσή Αυγή» κ. Νικολάου Μιχαλολιάκου και των Βουλευτών κυρίων Παναγιώτη Ηλιόπουλου και Ηλία Κασιδιάρη: Παρακαλώ οι δεχόμενοι την πρόταση του Προέδρου για μομφή αντικοινοβουλευτικής συμπεριφοράς να εγερθούν. Προφανώς ηγέρθησαν οι περισσότεροι παριστάμενοι Βουλευτές. Συνεπώς η πρόταση του Προέδρου γίνεται δεκτή σχεδόν ομοφώνως. Κατόπιν της απόφασης της Ολομέλειας και σύμφωνα με τις διατάξεις του άρθρου 8 παράγραφος 1, περίπτωση α΄ του Κώδικα Δεοντολογίας των Μελών του ελληνικού Κοινοβουλίου, σε συνδυασμό με το άρθρο 80, παράγραφοι 2 και 3 και του Κανονισμού της Βουλής επιβάλλεται αυτοδικαίως για την πρώτη υπόθεση περικοπή του ενός τετάρτου της μηνιαίας αποζημίωσης του Βουλευτή κ. Ηλία Κασιδιάρη και για τη δεύτερη υπόθεση περικοπή του ενός τετάρτου των μηνιαίων αποζημιώσεων του Προέδρου της Κοινοβουλευτικής Ομάδας «Λαϊκός Σύνδεσμος - Χρυσή Αυγή», κ. Νικολάου Μιχαλολιάκου και των Βουλευτών κυρίων Παναγιώτη Ηλιοπούλου και Ηλία Κασιδιάρη. Κυρίες και κύριοι συνάδελφοι, στο σημείο αυτό έχω την τιμή να ανακοινώσω προς το Σώμα ότι οι Υπουργοί Οικονομικών και Εξωτερικών, καθώς και η Υφυπουργός Οικονομικών, κατέθεσαν στις 16-3-2018 σχέδιο νόμου: «Κύρωση της Συμφωνίας μεταξύ της Αρμόδιας Αρχής της Ελληνικής Δημοκρατίας και της Αρμόδιας Αρχής των Ηνωμένων Πολιτειών της Αμερικής για την Ανταλλαγή Εκθέσεων ανά χώρα και διατάξεις εφαρμογής». Παραπέμπεται στην αρμόδια Διαρκή Επιτροπή. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΟΛΑΟΣ ΒΟΥΤΣΗΣ]] Ο Υπουργός Ναυτιλίας και Νησιωτικής Πολιτικής, ο Αντιπρόεδρος της Κυβέρνησης - Υπουργός Οικονομίας και Ανάπτυξης, οι Υπουργοί Εσωτερικών, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Διοικητικής Ανασυγκρότησης, οι Αναπληρωτές Υπουργοί Εσωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, καθώς και η Υφυπουργός Οικονομικών κατέθεσαν σήμερα 19-3-2018 σχέδιο νόμου: «Ενσωμάτωση στην ελληνική νομοθεσία της Οδηγίας (ΕΕ) 2015/1794 και άλλες διατάξεις». Παραπέμπεται στην αρμόδια Διαρκή Επιτροπή.
Κυρίες και κύριοι συνάδελφοι, συνεχίζουμε με το δεύτερο θέμα της σημερινής ειδικής ημερήσιας διάταξης και συγκεκριμένα: Μέρος Β΄) Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης της ασυλίας των Βουλευτών κ.κ. Άννας - Μισέλ Ασημακοπούλου και Κωνσταντίνου Μπαρμπαρούση. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της στις 7-3-2018, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας της κ. Άννας - Μισέλ Ασημακοπούλου. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της στις 7-3-2018, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Κωνσταντίνου Μπαρμπαρούση. Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής, κατά τη διαδικασία του άρθρου 108, παράγραφος 1, εδάφιο β΄. Ο λόγος δίνεται πάντοτε, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους. Υπενθυμίζω ότι σύμφωνα με την απόφαση της Διάσκεψης των Προέδρων στη συνεδρίασή της στις 23 Μαρτίου 2005 έχουμε δεχθεί επί των αιτήσεων άρσης ασυλίας η Βουλή να αποφασίζει με ονομαστική ψηφοφορία και με ψηφοδέλτιο. Θα ήθελα να σας ενημερώσω ότι σύμφωνα με απόφαση της Διάσκεψης των Προέδρων, στη συνεδρίασή της στις 7 Μαρτίου 2018, για τη διαδικασία αυτή θα ενεργοποιηθεί για πρώτη φορά το σύστημα ηλεκτρονικής ονομαστικής ψηφοφορίας. Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως θα σας περιγράψω. Η πρώτη υπόθεση αφορά τη συνάδελφο κ. Άννα - Μισέλ Ασημακοπούλου. Η δεύτερη υπόθεση αφορά τον συνάδελφο κ. Κωνσταντίνο Μπαρμπαρούση. Επί της πρώτης αιτήσεως, υπάρχει συνάδελφος που ζητά τον λόγο κατά το άρθρο 108 του Κανονισμού;
Εγώ, κύριε Πρόεδρε.
Τον λόγο έχει η κ. Ασημακοπούλου.
Ευχαριστώ, κύριε Πρόεδρε. Κυρίες και κύριοι συνάδελφοι, η υπόθεση αφορά στο χρονικό διάστημα κατά το οποίο διετέλεσα δημοτική σύμβουλος στον Δήμο Ιωαννιτών. Και αφορά σε μία ομόφωνη απόφαση του διοικητικού συμβουλίου του φορέα των ΚΑΠΗ Ιωαννίνων για την πληρωμή μισθοδοσίας του επιπλέον προσωπικού που απασχολήθηκε στα ΚΑΠΗ. Με βάση την αρχή της ίσης μεταχείρισης έχω ζητήσει από την επιτροπή και ζητώ και από το Σώμα σήμερα, την άρση της ασυλίας μου, διότι δεν θέλω να υπάρχει καμμία σκιά γύρω από την περίοδο που διετέλεσα δημοτική σύμβουλος. [[Χειροκροτήματα από την πτέρυγα της Νέας Δημοκρατίας]] Παρακαλώ, επίσης, να καταγραφεί στα Πρακτικά πως ενημερώνομαι ότι υπάρχει εισήγηση του Εισαγγελέα Εφετών Ιωαννίνων για την αθώωση όλου του διοικητικού συμβουλίου. Ευχαριστώ πολύ και ζητώ την άρση.
Ευχαριστούμε την κ. Ασημακοπούλου. Επί της δεύτερης αιτήσεως, υπάρχει συνάδελφος που ζητάει τον λόγο κατά το άρθρο 108 του Κανονισμού;
Εγώ, κύριε Πρόεδρε.
Ορίστε, κύριε Μπαρμπαρούση, έχετε τον λόγο.
Όπως έχω πει σε όλες τις άρσεις ασυλίας που έχουν γίνει, ποσώς με ενδιαφέρει εάν θα γίνει άρση ασυλίας ή όχι. Έτσι και αλλιώς στην πραγματικότητα εμείς δεν είχαμε ποτέ ασυλία και δεν επιθυμούμε να έχουμε ασυλία. Σαν κίνημα είμαστε ενάντια στην όποια ασυλία υπάρχει για τους πολιτικούς. Εμείς λέμε: όλοι ίσοι απέναντι στον νόμο, κάτι που φυσικά δεν ισχύει. Διότι εάν έρθει κάποια σοβαρή δικογραφία για εσάς, οι περισσότεροι κρύβεστε πίσω από την ασυλία σας. Είπα πως δεν έχουμε ασυλία και θέλω να το πω αυτό για να το γνωρίζει ο ελληνικός λαός. Όταν έλαβε χώρα το περιστατικό με τον καυγά που έγινε στο διπλανό χωριό, ξαφνικά, μετά από λίγο γέμισε η πλατεία του χωριού μου με κάμερες και δημοσιογράφους.
Παρακαλώ πολύ, κάντε ησυχία. Αυτή η διαδικασία έχει μία βαρύτητα, όταν κάποιος είναι εγκαλούμενος. Και το εννοώ. Σας παρακαλώ πολύ. Συνεχίστε, παρακαλώ.
Μόλις νύχτωσε, λοιπόν, ήρθαν στο χωριό πάνω από σαράντα αυτοκίνητα της Αστυνομίας και περισσότεροι από εκατό αστυνομικοί. Μπούκαραν σπίτι μου πάνω από πενήντα αστυνομικοί με εισαγγελέα, με αποτέλεσμα να τρομοκρατηθούν τα παιδιά μου, τριών, πέντε και έξι ετών αντίστοιχα. Αυτή την ασυλία έχουμε εμείς και την έχουμε κερδίσει με πολύ κόπο. Είναι ξεκάθαρο πως αυτό που ήθελαν να πετύχουν, εκτός από το να τρομοκρατήσουν την οικογένειά μου, ήταν να περιφέρουν τον τυφλό πατέρα μου, γιατί είναι και αυτός κατηγορούμενος. Και λένε ότι οδηγούσε και το βουλευτικό μου αυτοκίνητο. Ναι, καλά ακούς, ελληνικέ λαέ. Ο πατέρας μου που είναι 100% τυφλός, οδηγούσε! Εγώ τον μόνο τυφλό που έχω δει να οδηγάει είναι τον Αλ Πατσίνο στο «Άρωμα Γυναίκας» και μερικούς Ρομά που παίρνουν κάποια επιδόματα «μαϊμού»! Είναι ξεκάθαρο, λοιπόν, πως ήθελαν να τρομοκρατήσουν τον πατέρα μου και τους υπόλοιπους συγγενείς μου. Και να τους περιφέρουν σιδηροδέσμιους σαν θηράματα και εν ολίγοις να στήσουν ακόμα ένα σόου, σαν αυτό που είχε στήσει και ο Σαμαράς. Σόου, όμως, εγώ δεν θα επιτρέψω να με κάνει κανείς. Εδώ έχω την ιατροδικαστική έκθεση της κλινικής που μιλάει για απλές εκδορές, ότι πήγε μόνος του στον γιατρό και μετά από λίγο υπέγραψε και έφυγε πάλι μόνος του. Αυτό χαρακτηρίστηκε μετά από σχεδόν δύο χρόνια ως βαριά σκοπούμενη σωματική βλάβη και ως κακούργημα, γιατί έτσι βόλευε κάποιους. Ορίστε, η ιατροδικαστική έκθεση της κλινικής για τα Πρακτικά. Ευχαριστώ.
Ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εβδομήντα πέντε μαθήτριες και μαθητές και πέντε εκπαιδευτικοί συνοδοί τους από το 3ο Γυμνάσιο Ιεράπετρας Κρήτης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, στο σημείο αυτό θα διεξαχθεί η ονομαστική ηλεκτρονική ψηφοφορία. Έχω να σας πω ότι είναι όλα ρυθμισμένα με τέτοιον τρόπο, ώστε να μπορούν μέσα από τις οθόνες όχι μόνο οι εκπρόσωποι του Τύπου, οι κοινοβουλευτικοί συντάκτες δηλαδή, να έχουν άμεσα τα αποτελέσματα κάθε ηλεκτρονικής ψηφοφορίας, αλλά και να καταγράφεται για κάθε έναν η ατομική του ψήφος, να είναι αναρτημένη και υποκείμενη άμεσα σε έλεγχο. Υπάρχει η δυνατότητα πρόσβασης από όλους, ώστε να βλέπουν πόσοι και ποιοι ψήφισαν και τι ψήφισε ο καθένας. Είτε έτσι είτε αλλιώς, πλέον, επιτρέψτε μου να σας πω ότι όλες οι ψηφοφορίες στη Βουλή είναι ανοικτές, δηλαδή είναι ονομαστικές, εκτός από αυτές που αφορούν στη σύσταση προκαταρτικών - εξεταστικών επιτροπών. Και η ψηφοφορία για το Προεδρείο της Βουλής πλέον, σύμφωνα με τον Κανονισμό, είναι ανοικτή. Άρα με αυτό το σύστημα θα γίνονται πια όλες οι ψηφοφορίες. Μάλιστα, ιδιαίτερα για τα νομοσχέδια που έχουν πάρα πολλά άρθρα και καταλαβαίνουμε τι μεγάλη δυσκολία υπήρχε, έχουν φτιαχτεί έτσι οι ηλεκτρονικές πλατφόρμες και ο προγραμματισμός, που θα δούμε ότι θα διευκολυνθεί πάρα πολύ η δουλειά μας, αλλά θα ενταθεί και το ενδιαφέρον όσων παρακολουθούν τη διαδικασία. Παρακαλώ να ανοίξει το σύστημα ηλεκτρονικής ψηφοφορίας. Περνάμε στη διαδικασία. Παρακαλώ πολύ για την προσοχή σας. Περνάμε την κάρτα μας στην κάτω δεξιά πλευρά της οθόνης, προκειμένου να μας αναγνωρίσει το σύστημα και πατάμε «ΣΥΝΔΕΣΗ», όταν το αντίστοιχο εικονίδιο ενεργοποιηθεί. Το σύστημα μάς αναγνωρίζει, ανεξάρτητα του πού καθόμαστε. Στην οθόνη εμφανίζονται το όνομα του Βουλευτή και η πράξη για την οποία ζητείται η άρση της ασυλίας, καθώς και η πρόταση της Επιτροπής Κοινοβουλευτικής Δεοντολογίας. Εκείνος που ψηφίζει υπέρ της άρσης της ασυλίας, δηλώνει την προτίμησή του επιλέγοντας «ΝΑΙ», δηλαδή λέει «ΝΑΙ» στην αίτηση του εισαγγελέως που ζητάει την άρση της ασυλίας. Εκείνος που ψηφίζει κατά της άρσης της ασυλίας, δηλώνει την προτίμησή του επιλέγοντας «ΟΧΙ», δηλαδή λέει «ΟΧΙ» στην αίτηση του εισαγγελέως που ζητάει την άρση της ασυλίας. Εκείνος που ψηφίζει «ΠΑΡΩΝ» δηλώνει την προτίμησή του, επιλέγοντας το «ΠΑΡΩΝ», δηλαδή το «ΠΡΝ». Εφόσον έχουμε ψηφίσει, επιλέγουμε «ΟΛΟΚΛΗΡΩΣΗ» και στη συνέχεια επιλέγουμε «ΝΑΙ» για να καταχωρισθεί και οριστικοποιηθεί η ψήφος μας ή «ΟΧΙ» για να επιστρέψουμε και να την ελέγξουμε ή και να την αναθεωρήσουμε. Σαν τελική ψήφο το σύστημα καταχωρίζει την τελευταία οριστικοποιημένη ψήφο. Όπως είδατε, έχει προβλεφθεί και η πιθανότητα ενός λάθους. Άρα, λοιπόν, για όσο διάστημα παραμένει ανοικτό το σύστημα, ο Βουλευτής έχει δικαίωμα να διορθώσει την ψήφο του επαναλαμβάνοντας την ως άνω διαδικασία. Δεν θα υπάρχει πια πρώτη και δεύτερη ανάγνωση καταλόγου. Το σύστημα θα μείνει ανοικτό για ένα χρονικό διάστημα πέντε ή και οκτώ λεπτών, μήπως κάποιοι συνάδελφοι είναι κάπου και έρχονται αυτή τη στιγμή ή είναι στο γραφείο τους. Είναι η υποκατάσταση του συστήματος που γινόταν η δεύτερη ανάγνωση του καταλόγου. Ως προς το 90% θα είμαστε έτοιμοι από το πρώτο μισό λεπτό, αλλά θα μείνει ανοικτό οκτώ λεπτά για να μπορεί κάποιος συνάδελφος να έρθει. Θα ήθελα να ενημερώσω ότι έχουν έλθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει. Παρακαλώ να αρχίσει η πρώτη ψηφοφορία. [[ΨΗΦΟΦΟΡΙΑ]] Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.
Κηρύσσεται περαιωμένη η πρώτη ψηφοφορία.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της πρώτης διεξαχθείσης ονομαστικής ψηφοφορίας επί της αίτησης άρσεως ασυλίας της συναδέλφου κ. Άννας - Μισέλ Ασημακοπούλου. Ψήφισαν συνολικά 159 Βουλευτές. Υπέρ της άρσεως ασυλίας, δηλαδή «ΝΑΙ», ψήφισαν 151 Βουλευτές. Κατά της άρσεως ασυλίας, δηλαδή «ΟΧΙ», ψήφισαν 7 Βουλευτές. Ψήφισε «ΠΑΡΩΝ» 1 Βουλευτής, σύμφωνα με το παρακάτω πρωτόκολλο ονομαστικής ψηφοφορίας:
Συνεπώς η αίτηση της εισαγγελικής αρχής έγινε δεκτή.
Κύριε Πρόεδρε, να χειροκροτήσουμε τους τεχνικούς της Βουλής για το σύστημα της ηλεκτρονικής ψηφοφορίας.
Ευχαριστώ πολύ την κ. Κανέλλη, που μας θυμίζει το ελάχιστο και το αυτονόητο, να χειροκροτήσουμε την Τεχνική Υπηρεσία της Βουλής που έκανε εξαιρετική δουλειά. [[Χειροκροτήματα]] Παρακαλώ να ανοίξει το ηλεκτρονικό σύστημα για να αρχίσει η δεύτερη ψηφοφορία. Με την ίδια διαδικασία ψηφίζουμε.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της δεύτερης διεξαχθείσης ονομαστικής ψηφοφορίας επί της αίτησης άρσεως ασυλίας του συναδέλφου κ. Κωνσταντίνου Μπαρμπαρούση. Ψήφισαν συνολικά 156 Βουλευτές. Υπέρ της άρσεως ασυλίας, δηλαδή «ΝΑΙ», ψήφισαν 156 Βουλευτές. Κατά της άρσεως ασυλίας, δηλαδή «ΟΧΙ», ψήφισε ουδείς. «ΠΑΡΩΝ» ψήφισε ουδείς, σύμφωνα με το παρακάτω πρωτόκολλο ονομαστικής ψηφοφορίας.
Συνεπώς η αίτηση της εισαγγελικής αρχής έγινε δεκτή. Κυρίες και κύριοι συνάδελφοι, στο σημείο αυτό ολοκληρώθηκε η διαδικασία σχετικά με τις αιτήσεις άρσης ασυλίας Βουλευτών. Διακόπτουμε για λίγο, για να έρθει ο κ. Λαμπρούλης στην Έδρα.
Κυρίες και κύριοι συνάδελφοι, συνεχίζεται η συνεδρίαση. Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Σήμερα θα συζητηθούν τρεις επίκαιρες ερωτήσεις. Αρχίζουμε με την έκτη με αριθμό 1270/7-3-2018 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς την Υπουργό Τουρισμού, με θέμα: «Το Υπουργείο Τουρισμού “καταλύει” επί της ουσίας τον ΕΟΤ». Θα απαντήσει η Υπουργός Τουρισμού κ. Έλενα Κουντουρά. Ορίστε, κύριε Αντιπρόεδρε, έχετε τον λόγο.
Κυρία Υπουργέ, με το νέο οργανόγραμμα του Υπουργείου σας - που νομίζω ότι έγινε και χωρίς διαβούλευση, εάν δεν είναι έτσι, εάν έχω άδικο να μου το πείτε, δεν έχω κανέναν λόγο να μη δεχτώ την απάντησή σας, αυτή είναι η πληροφόρησή μου - επενδύει στην υπερδιόγκωση του Υπουργείου σε βάρος - κατά τη γνώμη μου - του Ελληνικού Οργανισμού Τουρισμού αλλά, τελικά, και των περιφερειών της χώρας. Ξέρετε πολύ καλά ότι ο ρόλος του Υπουργείου Τουρισμού από τη σύστασή του είναι κατ' εξοχήν επιτελικός, με κύρια αρμοδιότητά του την προετοιμασία σχεδίων νόμου και τη λήψη πρωτοβουλιών, προφανώς σε συνεργασία και με συναρμόδια Υπουργεία, προς την κατεύθυνση της ενίσχυσης της ανταγωνιστικότητας του ελληνικού τουρισμού. Λόγω του ιδιάζοντος χαρακτήρα του Υπουργείου πάρα πολλές φορές στο παρελθόν - εγώ δεν το αμφισβητώ - μπλέχτηκαν οι αρμοδιότητες Υπουργείου και Ελληνικού Οργανισμού Τουρισμού, αλλά ποτέ μέχρι τώρα δεν είχε επιχειρηθεί επί της ουσίας η κατάλυση του ΕΟΤ με την ανάληψη των βασικών αρμοδιοτήτων του Ελληνικού Οργανισμού Τουρισμού από το Υπουργείο. Νομίζω ότι η σημερινή ηγεσία του Υπουργείου επιδεικνύει μία εμμονή, προκειμένου να ασκήσει η ίδια την αρμοδιότητα επί της ουσίας του μάρκετινγκ της χώρας, πράγμα το οποίο πιστεύω ότι δημιουργεί προβλήματα και - αν θέλετε - από ό,τι γνωρίζω, πουθενά στην Ευρώπη δεν υπάρχει μια τέτοια αρμοδιότητα στο αντίστοιχο Υπουργείο. Οι περισσότερες από τις πλευρές του μάρκετινγκ κάποιας χώρας ασκούνται από οργανισμούς. Έχω την εντύπωση ότι αυτή η πρωτοβουλία του Υπουργείου, δημιουργεί και μια νομική ακαταστασία, δηλαδή επί της ουσίας πρέπει οπωσδήποτε να δημιουργηθεί ένα ειδικό τμήμα στο Υπουργείο Τουρισμού, για να αναλάβει τις αρμοδιότητες που αφαιρούνται από τον Ελληνικό Οργανισμό Τουρισμού, πράγμα που με βάση τα στοιχεία που εγώ διερεύνησα, σημαίνει περισσότεροι υπάλληλοι, μεγαλύτερο κόστος στον προϋπολογισμό και όλα τα συναφή. Σας ερωτώ, λοιπόν. Ποιος είναι ο στόχος αυτού του νομοθετικού κειμένου και ποιο το όφελος για τον τουρισμό της χώρας; Αν πετύχει, θα έχετε την ευτυχή απάντηση ότι η φιλοδοξία σας έχει πραγματοποιηθεί. Αν δεν πάει καλά αυτή η ιστορία, ποιος θα απολογηθεί για αυτή; Προφανώς δεν έχει καμμία σημασία, να πει ο Υπουργός ή η Υπουργός ότι έκανε μια λάθος εκτίμηση. Σημασία έχει να δούμε, αν όλη αυτή η προσπάθεια μπορεί κάπου να απολήξει. Το δεύτερο στοιχείο το οποίο περιγράφει η ερώτησή μου είναι: Με ποια λογική μπορούμε να περάσουμε στην αντίληψη ότι κάποιος αποφασίζει και άλλος εκτελεί; Θα αποφασίζει το Υπουργείο αλλά θα εκτελεί ο ΕΟΤ και θα εκτελεί ο ΕΟΤ πάνω σε αποφάσεις του Υπουργείου, που ο ίδιος δεν τις έχει επεξεργαστεί; Ποια θα είναι τα προσόντα των υπαλλήλων, που θα κληθούν να υλοποιήσουν αυτόν τον προγραμματισμό που κάνετε στο Υπουργείο; Θα είναι αντίστοιχα των υπαλλήλων με την εμπειρία που έχουν στον Ελληνικό Οργανισμό Τουρισμού, που αντίστοιχα όλες τις προηγούμενες περιόδους όσες μπόρεσαν από αυτές τις αρμοδιότητες άσκησαν; Κατ' αρχάς θα ήθελα να μου απαντήσετε και για ποιον λόγο ενεπλάκη το Υπουργείο Τουρισμού στην αντίληψη της παρέμβασής του στα προγράμματα των περιφερειών και των ΟΤΑ. Τέλος, αληθεύει ότι το προεδρικό διάταγμα έχει προσβληθεί στο Συμβούλιο της Επικρατείας, γιατί τροποποιεί νόμο χωρίς σχετική εξουσιοδότηση; Αυτές είναι οι ερωτήσεις μου, κυρία Υπουργέ, και με πολύ μεγάλο ενδιαφέρον θα ακούσω την απάντησή σας.
Ευχαριστούμε τον κ. Λυκούδη. Κυρία Υπουργέ, έχετε τον λόγο.
Σας ευχαριστώ πολύ, κύριε συνάδελφε. Θέλω, όμως, να σας πω ότι το κείμενο της ερώτησης αλλά και τα στοιχεία που επικαλείστε είναι ανακριβή και δεν αποτυπώνουν την πραγματικότητα. Δεν ξέρω από πού αντλήσατε τις πληροφορίες αυτές. Θα σας απαντήσω επί του κειμένου και εν μέρει απαντώ και στις ερωτήσεις. Ο ρόλος του Υπουργείου, όπως πολύ σωστά είπατε, είναι να νομοθετεί, να ελέγχει με στόχο την εύρυθμη λειτουργία της τουριστικής αγοράς και να σχεδιάζει την εθνική και περιφερειακή τουριστική πολιτική. Τα οργανογράμματα των Υπουργείων από όσο γνωρίζω, δεν τίθενται σε δημόσια διαβούλευση. Παρ' όλα αυτά το δικό μας οργανόγραμμα στο Υπουργείο Τουρισμού εκπονήθηκε από ομάδα εργασίας, όπου συμμετείχαν οι προϊστάμενοι όλων των διευθύνσεων και των τμημάτων, οι οποίοι παρουσίασαν τις εισηγήσεις τους για τη βελτίωση των δομών των οργανικών μονάδων, με στόχο να διορθωθούν τα κενά και τα προβλήματα του παρελθόντος. Τα συμπεράσματα της ομάδας εργασίας των υπηρεσιακών παραγόντων αποτυπώθηκαν στην έκθεση επαναξιολόγησης των δομών, στην οποία βασίστηκε ο νέος οργανισμός του Υπουργείου. Οι μικρές αλλαγές επικεντρώθηκαν στην άρση των δυσλειτουργιών και την κάλυψη των κενών και ελλείψεων του προηγούμενου οργανογράμματος. Μπορώ να σας πω ότι είμαστε πολύ περήφανοι, να πούμε ότι το νέο οργανόγραμμα, αποτέλεσε προϊόν συναινετικής διαδικασίας των ίδιων των υπαλλήλων του Υπουργείου. Ο ρόλος του Υπουργείου Τουρισμού είναι ξεκάθαρος και δεν υπάρχει καμμία ασάφεια. Η αρμόδια Διεύθυνση Στρατηγικού Σχεδιασμού βάσει των κατευθύνσεων της πολιτικής ηγεσίας χαράζει την εθνική και περιφερειακή τουριστική πολιτική και εκπονεί μακροπρόθεσμο στρατηγικό σχέδιο μάρκετινγκ για τον ελληνικό τουρισμό, όπως έκανε όλα τα χρόνια, βάσει στοιχείων που συλλέγονται από τις υπόλοιπες υπηρεσίες του Υπουργείου αλλά και από τον ΕΟΤ για την τουριστική ανάπτυξη ανά γεωγραφική περιοχή, τουριστικό προϊόν και αγορά - στόχο. Ο ΕΟΤ είναι εποπτευόμενος φορέας και είναι ο εθνικός μας φορέας με αποκλειστικό ρόλο την προβολή και την προώθηση της Ελλάδος, που οφείλει να εκπονήσει βάσει των αρμοδιοτήτων του πρόγραμμα επικοινωνίας και δράσεων και ενεργειών μάρκετινγκ, εφαρμόζοντας τις στρατηγικές κατευθύνσεις και στόχους της εθνικής και περιφερειακής τουριστικής πολιτικής που έχει χαράξει το Υπουργείο Τουρισμού. Αυτό γινόταν πάντα και αυτό συνεχίζει να γίνεται. Με απλά λόγια για όσους δεν γνωρίζουν ποια είναι η διαφορά του στρατηγικού σχεδιασμού μάρκετινγκ και του προγράμματος επικοινωνίας και μάρκετινγκ - υπάρχει μια σύγχυση - σας αναφέρω το εξής. Το Υπουργείο Τουρισμού χαράζει την εθνική τουριστική πολιτική και τον στρατηγικό σχεδιασμό μάρκετινγκ, που έχει στόχο να δούμε πού βρισκόμαστε σήμερα στον διεθνή ανταγωνισμό, ποιοι είναι οι στόχοι μας, πώς θα τους πετύχουμε στρατηγικά, ώστε να προωθήσουμε πιο αποτελεσματικά το ελληνικό τουριστικό προϊόν στην παγκόσμια αγορά. Αποτυπώνει τις ανάγκες και τις νέες ευκαιρίες που μπορεί να αξιοποιήσει ο ελληνικός τουρισμός και τους στόχους ανάπτυξης που έχουν τεθεί στον στρατηγικό σχεδιασμό της εθνικής τουριστικής πολιτικής, στη δική μας περίπτωση την επιμήκυνση της περιόδου, την προώθηση νέων προορισμών, τα θεματικά προϊόντα, το άνοιγμα νέων αγορών κ. ο. κ.. Ο ΕΟΤ από την άλλη πλευρά είναι υπεύθυνος, για το πώς αυτοί οι στόχοι θα επιτευχθούν στην πράξη, σχετικά με τα τουριστικά προϊόντα που αναπτύσσουμε, με ποιες ενέργειες, ποιες δράσεις, ποια εργαλεία, σε κάθε περιοχή της Ελλάδας και στις ξένες αγορές - τόπους που εστιάζουμε. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τελειώνω, κύριε Πρόεδρε. Θα χρειαστώ δύο λεπτά. Φυσικά ο ΕΟΤ εκπονεί ο ίδιος το πρόγραμμα επικοινωνίας του, το πλάνο μάρκετινγκ ώστε να πετύχουμε τους στόχους μας στην ανταγωνιστικότητα και στην τουριστική ανάπτυξη. Γι' αυτό και στο νέο οργανόγραμμα του ΕΟΤ που ήταν αποτέλεσμα επίσης ομάδας εργασίας του ΕΟΤ με τη συμμετοχή των προϊσταμένων των διευθύνσεων και των εργαζομένων, έτσι ώστε να συμμετέχουν όλοι στην ενίσχυση και στην ενδυνάμωση του οργανισμού, δημιουργήθηκε στη νέα Γενική Διεύθυνση Διοίκησης Οργάνωσης και Προβολής - έως σήμερα, Γενική Διεύθυνση Προβολής - Ειδικό Τμήμα Σχεδιασμού και Συντονισμού της τουριστικής προβολής. Αυτό το νέο τμήμα έχει ως κύριο στόχο τον σχεδιασμό, την κατάρτιση και τον συντονισμό του επικοινωνιακού προγράμματος της τουριστικής προβολής της χώρας εγχώρια και διεθνώς. Για να ολοκληρώσουμε, με το Υπουργείο Τουρισμού και το νέο οργανόγραμμα δεν υπάρχει καμμία νομική ακαταστασία. Σας έχουν ενημερώσει λάθος ότι συστήνονται παράλληλες δομές, όπως λέτε στην ερώτησή σας. Προφανώς δεν γνωρίζετε το οργανόγραμμα του Υπουργείου. Δεν υπάρχει καμμία επικάλυψη αρμοδιοτήτων των περιφερειακών υπηρεσιών σε σχέση με τον ΕΟΤ, διότι ο επιχειρησιακός ρόλος των περιφερειακών υπηρεσιών του Υπουργείου, ο οποίος αποτυπώνεται ξεκάθαρα στο οργανόγραμμα του Υπουργείου, περιλαμβάνει τη συνεργασία με τις περιφέρειες, τους δήμους, τους τοπικούς φορείς και τα επιμελητήρια, σε ό,τι αφορά στην αδειοδότηση, τον έλεγχο, την επιβολή κυρώσεων στις τουριστικές επιχειρήσεις στην περιοχή αρμοδιότητάς τους με στόχο την εύρυθμη λειτουργία της αγοράς. Οι ΠΥΤ δεν είχαν ούτε αποκτούν παραπάνω αρμοδιότητες ούτε έχουν προγράμματα επικοινωνίας και μάρκετινγκ. Αντίθετα με το νέο οργανόγραμμα του ΕΟΤ δημιουργείται μία νέα διεύθυνση στον ΕΟΤ, η Διεύθυνση Υπηρεσιών Εσωτερικού - Εξωτερικού, που ενισχύει τον οργανισμό και ενδυναμώνει τον ρόλο του, έτσι ώστε τα γραφεία του ΕΟΤ εσωτερικού που δημιουργούνται, να έχουν τον συντονιστικό ρόλο στις δεκατρείς περιφέρειες της χώρας με τα γραφεία του ΕΟΤ εξωτερικού, με την κεντρική υπηρεσία του ΕΟΤ αλλά και με κάθε άλλο αρμόδιο φορέα, έτσι ώστε να υποστηρίζουν με στοχευμένες δράσεις την υλοποίηση της ενιαίας εθνικής και περιφερειακής τουριστικής πολιτικής και φυσικά την προώθηση και προβολή της ενιαίας τουριστικής ταυτότητας στην Ελλάδα και το εξωτερικό.
Κυρία Υπουργέ, έχετε και τη δευτερολογία σας. Ας μην το ξεχνάμε αυτό. Έχετε χρόνο και μετά να αναπτύξετε την απάντησή σας.
Εντάξει, κύριε Πρόεδρε. Ευχαριστώ πολύ.
Ορίστε, κύριε Λυκούδη, έχετε τον λόγο.
Κυρία Υπουργέ, ξέρω ότι είστε ευγενής άνθρωπος. Γι' αυτό αντιπαρέρχομαι την επιθετικότητα - δεν θα έλεγα ενός υπαινιγμού - μιας παρατήρησης που κάνατε δύο φορές, σχετικά με το από πού άντλησα τα στοιχεία. Πράττω όπως όλοι οι Βουλευτές όταν ασκούν την ιερή υποχρέωσή τους του κοινοβουλευτικού ελέγχου και προσπαθούν να διαμορφώσουν τα στοιχεία και τα επιχειρήματα της ερώτησής τους, ώστε να σας δοθεί εσάς η ευκαιρία να απαντήσετε για να ενημερωθούμε όλοι εδώ. Δεν υπάρχει καμμία επιθετικότητα Συμπολίτευσης - Αντιπολίτευσης. Προσπαθούμε να δούμε, αν μερικά πράγματα συμβαίνουν όπως πρέπει να συμβαίνουν ή αν έχουν γίνει λάθη ή αν πρόκειται να γίνουν λάθη, για να διορθώσουμε - αν είναι δυνατόν - κάποια. Άκουσα, επίσης, ότι έγινε διαβούλευση - δημόσια διαβούλευση δεν μπορεί να γίνει - μεταξύ των διευθυντικών στελεχών του Υπουργείου. Υποθέτω ότι δεν θα σκεφτήκατε - ή αν σκεφτήκατε, δεν το κατάλαβα εγώ - να ρωτήσετε και τα διευθυντικά στελέχη του ΕΟΤ, για το αν συμφωνούν ή όχι προς μία τέτοια κατεύθυνση. Θα μου πείτε ότι δεν σας χρειάζεται, διότι Υπουργός είστε κι εσείς αποφασίζετε. Όμως δεν είναι έτσι. Αν ψάχνουμε να βρούμε έναν ίσο τόπο για να διαμορφώσουμε πολιτικές, όλοι οι ενδιαφερόμενοι και όσοι εμπλέκονται στη διαδικασία υλοποίησης μερικών πολιτικών, είναι άμεσα εμπλεκόμενοι και στην ανίχνευση των δικών τους επιχειρημάτων. Κυρία Υπουργέ, ο ΕΟΤ από την ίδρυσή του σχεδιάστηκε για να λειτουργεί ως ένα ευέλικτο και ισχυρό στοιχείο σύμφωνα με τις τάσεις και τους ρυθμούς της διεθνούς τουριστικής αγοράς, ενώ ασκούσε και ασκεί με επιτυχία τουριστική διπλωματία. Αυτό δεν το αμφισβητεί κανένας. Και δεν συμβαίνει τώρα, αλλά συνέβαινε από την εποχή της ίδρυσής του. Μέσω της διπλωματίας υλοποιούνται σε πολυεπίπεδο πρόγραμμα σχέδια μάρκετινγκ σε όλον τον κόσμο, αλλά και μέσα από το πλέγμα των διεθνών σχέσεων που λόγω αρμοδιότητας ανέπτυσσε και αναπτύσσει με άλλες χώρες επί σειρά δεκαετιών με επιτυχία όλο του το έργο. Σταδιακά μέσα σε περίπου μία δεκαετία - νομίζω το ξέρετε, δεν χρειάζεται να σας το πω εγώ - και στο πλαίσιο μετάγγισης τομέων δράσης στο Υπουργείο, αφαιρέθηκαν από τον ΕΟΤ όλες οι αναπτυξιακές του αρμοδιότητες, καθώς και ο έλεγχος των ξενοδοχείων και των λοιπών καταλυμάτων, οι ιστορικές τεχνικές υπηρεσίες του ΕΟΤ, η ανάπτυξη, οι επενδύσεις, ο ποιοτικός έλεγχος και πολλές άλλες αρμοδιότητες συμπεριλαμβανομένων των διεθνών τουριστικών σχέσεων. Από το 2014 δε και μετά κύρια αποστολή και αρμοδιότητα του ΕΟΤ κατέληξε να είναι η προβολή της χώρας και πέραν τούτου ουδέν. Εάν και μέσα σε αυτή τη διαδικασία παρουσίας και δράσης του ΕΟΤ καταλυθεί και αυτό το κομμάτι της δικής του λειτουργίας, αναρωτιέμαι, ειλικρινά, ποιος ο ρόλος του από εδώ και πέρα. Εάν θεωρείτε ότι ο επιτελικός ρόλος του Υπουργείου αναπτύσσεται με την ανάληψη και άλλων αρμοδιοτήτων από το Υπουργείο, μπορεί να έχετε δίκιο με τον τρόπο που αντιμετωπίζετε τα πράγματα. Από τη διατύπωση, όμως, του οργανογράμματος προκύπτει ο επιτελικός ρόλος του Υπουργείου ως φορέα χάραξης τουριστικής πολιτικής. Ενώ σε αρμοδιότητα προτεραιότητας ανάγεται το μάρκετινγκ και η εν γένει επικοινωνία από νεοσύστατες οργανικές μονάδες και στελέχη, που δεν έχουν, δυστυχώς, καμμία εμπειρία στο ευαίσθητο αυτό αντικείμενο, κατά τη γνώμη τη δική μου και όλων όσων άντλησα εγώ τα επιχειρήματά μου, στην πραγματικότητα ήδη όλες οι στοιχειώδεις πλέον δράσεις μάρκετινγκ - παρουσία σε όλες τις εκθέσεις όπου και αν γίνονται χωρίς κριτήρια επιλογής και λοιπά - ασκούνται από την ίδια την Υπουργό και από το απόλυτα στενό περιβάλλον της. Δεν αναφέρομαι σε εσάς. Αναφέρομαι στο τι θα προκύψει από το οργανόγραμμα. Αύριο δεν θα είστε εσείς. Δεν έχει καμμία επιθετικότητα απέναντι στη δική σας παρουσία, κυρία Υπουργέ. Κλείνω με αυτό, κύριε Πρόεδρε. Εγώ προσπαθώ να καταλάβω, εάν με το καινούργιο οργανόγραμμα το Υπουργείο αφήνει σε ακμάζουσα, όσο μπορεί, λειτουργία και τον Ελληνικό Οργανισμό Τουρισμού, πάνω στον οποίο για δεκαετίες χάραξε την τουριστική πολιτική του η χώρα και νομίζω όχι άνευ επιτυχίας. Ευχαριστώ πολύ.
Κυρία Υπουργέ, έχετε τον λόγο για τρία λεπτά.
Κύριε συνάδελφε, όπως καταλαβαίνετε, απλά προσπάθησα να απαντήσω στην ερώτησή σας, η οποία, δυστυχώς, στο σύνολό της έχει ανακρίβειες. Το οργανόγραμμα του Υπουργείου Τουρισμού δεν άλλαξε σε τίποτα, όσον αφορά τις αρμοδιότητες που είχε και συνεχίζει να έχει. Επίσης ο ΕΟΤ ενδυναμώθηκε όσον αφορά τον ρόλο του και στην αποκλειστική του αρμοδιότητα που είναι να σχεδιάζει και να καταρτίζει τα προγράμματα επικοινωνίας και μάρκετινγκ. Δεν έχει αλλάξει τίποτα. Γι' αυτό σας είπα ότι αν βλέπατε το οργανόγραμμα, αν το διαβάζατε, αν όντως είχατε την ενημέρωση, θα βλέπατε ότι δεν έχει αλλάξει απολύτως τίποτα. Το Υπουργείο αποφασίζει τη στρατηγική και ο ΕΟΤ εφαρμόζει με τα επικοινωνιακά του προγράμματα αυτή τη στρατηγική. Τώρα αν αναφέρεστε στο ότι ο ΕΟΤ δεν έχει πια τον έλεγχο της αγοράς, οφείλω να σας πω ότι από το '99 η περιουσία του ΕΟΤ και το 2001, πέρασε στην ΕΤΑΔ. Ο ΕΟΤ δεν έχει πια περιουσία για να αξιοποιήσει ή να εκμεταλλευτεί. Επίσης όταν δημιουργήθηκε το Υπουργείο Τουρισμού, ο έλεγχος πέρασε όλος στο Υπουργείο, γιατί το Υπουργείο οφείλει να νομοθετεί, να ελέγχει και να χαράσσει στρατηγική. Ο ΕΟΤ, λοιπόν, δεν αποδυναμώθηκε - γι' αυτό σας λέω ότι είναι λάθος η πληροφορία σας - ο ΕΟΤ απέκτησε το πιο σημαντικό, κατά την ταπεινή μας άποψη, ρόλο, να είναι ο εθνικός φορέας προβολής και προώθησης, που αυτό είναι το πιο δυνατό όπλο για τη σημερινή επιτυχία του ελληνικού τουρισμού. Τα τρία τελευταία χρόνια να σας θυμίσω ότι έχουμε απίστευτα ιστορικά τουριστικά μεγέθη στις αφίξεις και στα έσοδα. Ο ΕΟΤ έχει μια πολύ δυναμική παρουσία σε όλο τον κόσμο, στις εκθέσεις, στα social media. Κάναμε διακόσια πενήντα fam trips, όταν ο ΕΟΤ στο παρελθόν έκανε τριάντα και σαράντα. Φτάσαμε να έχουμε τριάντα εκατομμύρια τουρίστες και να ξεπεράσουμε τα ιστορικά μεγέθη στα έσοδα. Ο ΕΟΤ ασκεί ακριβώς τις αρμοδιότητες για τις οποίες το οργανόγραμμά του του δίνει. Έχει, δηλαδή, τη δυναμική προβολή και προώθηση της Ελλάδος, που είναι το σημαντικότερο στοιχείο, για να μπορέσει ο τουρισμός μας να πάει μπροστά. Tη στρατηγική πάντα και την εθνική τουριστική πολιτική την έκανε το Υπουργείο και έδινε τις κατευθύνσεις. Ο ΕΟΤ εκτελεί τα προγράμματα, ώστε να μπορέσει να φέρει τα αποτελέσματα τα οποία επιθυμεί η πατρίδα μας και το έχει καταφέρει με τον καλύτερο τρόπο. Δεν του έχουν αφαιρεθεί αρμοδιότητες και ίσα - ίσα στο καινούργιο οργανόγραμμα το οποίο πρόκειται να αναρτηθεί άμεσα, έχουμε προσθέσει μία επιπλέον διεύθυνση, έχουμε προσθέσει πολλές οργανικές θέσεις, γιατί ο ΕΟΤ ήταν υποστελεχωμένος. Πρέπει να σας θυμίσω - γιατί είναι πολύ σημαντικό - ότι στο παρελθόν οι προηγούμενες κυβερνήσεις επιχείρησαν να τον αποδυναμώσουν και να τον καταργήσουν, έθεσαν σε διαθεσιμότητα ενενήντα οκτώ υπαλλήλους του οργανισμού. Εμείς δεσμευθήκαμε ως Κυβέρνηση και τους επαναφέραμε και συγχρόνως δεσμευθήκαμε ότι θα τον ενισχύσουμε στον πολύ σημαντικό ρόλο που είναι η παγκόσμια προβολή και προώθηση της πατρίδας μας, γιατί ο στόχος μας είναι να έχει τριακόσιες εξήντα πέντε ημέρες το χρόνο τουρισμό και αυτό κάναμε. Άρα το οργανόγραμμα του Υπουργείου ήταν είναι και παρέμεινε στις δικές του αρμοδιότητες, δηλαδή με την πολιτική κατεύθυνση, τη στρατηγική και την εθνική τουριστική πολιτική που πρέπει να δώσει τις κατευθύνσεις και ο ΕΟΤ από την πλευρά του με την ισχυροποίηση που του δίνουμε, κάνει την παγκόσμια προβολή, με προγράμματα επικοινωνίας και μάρκετινγκ. Δεν σας το κρύβω ότι το κάνει και εξαιρετικά καλά. Κερδίσαμε όλα τα βραβεία που έχουμε πάει, πήραμε το πρώτο, το δεύτερο βραβείο στο σποτάκι μας που έφτιαξε ο ΕΟΤ «τριακόσιες εξήντα πέντε ημέρες τον χρόνο». Κερδίζουμε όλα τα βραβεία στις εκθέσεις για την αισθητική των περιπτέρων και έχουμε πολλαπλάσια διαφήμιση, με τον τρόπο που έχουμε επιλέξει σε συνεργασία του Υπουργείου που κάνει την τουριστική πολιτική με τον ΕΟΤ που την εκτελεί, να έχουμε πολλαπλάσια διαφήμιση παγκοσμίως. Γι' αυτό και έχουμε αυτές τις απίστευτες επιτυχίες.
Κυρία Υπουργέ, ολοκληρώστε παρακαλώ.
Θέλω να κλείσω, λοιπόν, λέγοντας ότι τα δύο οργανογράμματα δεν έχουν αλληλοεπικάλυψη. Το πιο σημαντικό είναι ότι ο ΕΟΤ πρέπει να είναι πολύ περήφανος για την ενδυνάμωση που του έχουμε δώσει, δεδομένου ότι ενισχύεται και με οργανικές θέσεις και με περισσότερες διευθύνσεις και με το πολύ σπουδαίο έργο της προβολής και της προώθησης της Ελλάδος. Σας ευχαριστώ πάρα πολύ.
Ευχαριστούμε την κυρία Υπουργό. Επιτρέψτε μου πριν περάσουμε στις επόμενες δύο επίκαιρες ερωτήσεις, να ανακοινώσω στο Σώμα αυτές τις ερωτήσεις που δεν πρόκειται να συζητηθούν, εν τάχει: Δεν θα συζητηθεί λόγω απουσίας του αρμόδιου Υπουργού στο εξωτερικό η τέταρτη με αριθμό 1301/12-3-2018 επίκαιρη ερώτηση δευτέρου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Φυλακές Νικηφόρου Δράμας και Στελέχωσή τους: Ψέμα στο Ψέμα;». Επίσης δεν θα συζητηθούν λόγω κωλύματος των αρμοδίων Υπουργών οι ακόλουθες επίκαιρες ερωτήσεις: Η πρώτη με αριθμό 1314/13-3-2018 επίκαιρη ερώτηση πρώτου κύκλου του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εθνικής Άμυνας με θέμα: «Αναστολή λειτουργίας του Κέντρου Εκπαίδευσης Εφοδιασμού Μεταφορών ως Κέντρο Εκπαίδευσης Νεοσυλλέκτων». Ομοίως, λόγω κωλύματος του Υπουργού Οικονομικών δεν θα συζητηθούν: Η δεύτερη με αριθμό 1269/6-3-2018 επίκαιρη ερώτηση πρώτου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Οικονομικών, με θέμα: «Η επιλογή του πολιτικού υφιστάμενου του κ. Τσακαλώτου ως κριτή του προϋπολογισμού του». Η τέταρτη με αριθμό 1309/13-3-2018 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, με θέμα: «Να καταβληθούν στους πρώην εργαζόμενους της ΑΤΕ όλα όσα τους οφείλονται». Η πέμπτη με αριθμό 1310/13-3-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, με θέμα: «Ποιο το ακριβές υπόλοιπο του τραπεζικού λογαριασμού του ν.128/1975;». Η δεύτερη με αριθμό 1299/12-3-2018 επίκαιρη ερώτηση δευτέρου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, με θέμα: «Ανησυχητικές εξελίξεις σχετικά με την πώληση της ΑΕΕΓΑ «Η Εθνική»». Η τρίτη με αριθμό 1300/12-3-2018 επίκαιρη ερώτηση δευτέρου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Οικονομικών, με θέμα: «Ποια η τύχη των ρευστών αποθεματικών της «Ο.Λ.Θ. Α.Ε.» ύψους 65.108.327,16 ευρώ, μετά τη μεταβίβαση του πλειοψηφικού πακέτου των μετοχών του δημοσίου σε ιδιώτες;». Και τέλος δεν θα συζητηθούν λόγω κωλύματος του Αναπληρωτή Υγείας κ. Παύλου Πολάκη, εξαιτίας φόρτου εργασίας: Η πρώτη με αριθμό 3195/5-2-2018 ερώτηση των αναφορών - ερωτήσεων του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, με θέμα: «Στελέχωση του Γενικού Νοσοκομείου Δράμας με αναισθησιολόγους και των κέντρων υγείας του νομού με ιατρονοσηλευτικό προσωπικό». Η πέμπτη με αριθμό 1303/13-3-2018 επίκαιρη ερώτηση δευτέρου κύκλου του Βουλευτή Λαρίσης της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς τον Υπουργό Υγείας, με θέμα: «Ταλαιπωρία για χιλιάδες ασθενείς η διάθεση φαρμάκων από τα φαρμακεία του ΕΟΠΥΥ». Για όλες αυτές τις επίκαιρες ερωτήσεις που δεν θα συζητηθούν, εννέα τον αριθμό, έχουμε λάβει και σχετική ενημερωτική επιστολή από τη Γενική Γραμματεία της Κυβέρνησης.
Κύριε Πρόεδρε, παρακαλώ θα ήθελα τον λόγο.
Κύριε Κυριαζίδη, ζητήσατε τον λόγο προφανώς για την ερώτηση που δεν θα συζητηθεί. Παρακαλώ, κύριε Κυριαζίδη, για ένα λεπτό.
Ευχαριστώ, κύριε Πρόεδρε. Μπορείτε να καλέσετε τον κ. Πολάκη. Ο κ. Πολάκης βρίσκεται τώρα στο καφενείο της Βουλής. Αντιλαμβάνομαι - και ακριβώς αυτό θέλω να τονίσω - ότι κατατέθηκε η ερώτηση στις αρχές του έτους και μετατράπηκε σε επίκαιρη ερώτηση, γιατί περιμένω τρεις μήνες μια απάντηση, όταν είχε δεσμευτεί το Υπουργείο Υγείας και ο συγκεκριμένος Υπουργός ότι μέχρι το τέλος του έτους αυτός ο ακριτικός νομός θα ενισχυθεί με τη δυνατότητα επιβίωσης συγκεκριμένων περιστατικών, επειγόντων και μάλιστα χειρουργικών, διότι το Γενικό Νοσοκομείο Δράμας έχει έναν αναισθησιολόγο. Τα χειρουργεία, κύριε Πρόεδρε, έχουν καταργηθεί. Αντιλαμβάνεστε ότι από το λεκανοπέδιο Κάτω Νευροκοπίου, για να μετακινηθεί κάποιος σε όμορους νομούς, θέλει μιάμιση ώρα. Δεν μπορεί να συνεχιστεί αυτή η απαξίωση, το μη ενδιαφέρον από πλευράς της Κυβέρνησης για έναν ακριτικό νομό που πάσχει. Το ίδιο και τα υπόλοιπα κέντρα υγείας, αγαπητέ κύριε Πρόεδρε. Είναι λυπηρό το γεγονός ότι, ενώ η Κυβέρνηση και ο συγκεκριμένος Υπουργός είχε δεσμευτεί ότι για τους τρεις χιλιάδες και πλέον καρκινοπαθείς θα δημιουργούνταν μέχρι τέλους του έτους και ένα τμήμα για χημειοθεραπείες, αναγκάζονται να μετακινούνται από Αλεξανδρούπολη στη Θεσσαλονίκη.
Καλώς. Εντάξει, κύριε Κυριαζίδη.
Κύριε Πρόεδρε, το ίδιο συμβαίνει και με το Κέντρο Υγείας Παρανεστίου και το Προαναχωρησιακό Κέντρο Μεταναστών, που δεν έχουν ούτε ένα ασθενοφόρο.
Εντάξει. Μην αναπτύξετε τώρα όλη την ερώτηση. Δεν υπάρχει Υπουργός για να σας απαντήσει.
Μα είναι εγκαταλελειμμένο. Κάτι πρέπει να κάνετε. Δεν είναι δυνατόν να μην έρχονται οι Υπουργοί!
Συγγνώμη, κύριε Κυριαζίδη, για να συνεννοούμαστε. Ζητάτε αυτήν τη στιγμή τη δική μου παρέμβαση, για να έλθει ο Υπουργός να συζητήσει την επίκαιρη ερώτηση, από τη στιγμή που ο ίδιος έχει δηλώσει κώλυμα; Κατανοώ την αγανάκτησή σας - να χρησιμοποιήσω εγώ αυτή τη λέξη, δεν την είπατε εσείς - , όπως και άλλων Βουλευτών στους οποίους δεν ανταποκρίνονται μια σειρά Υπουργοί έγκαιρα - να το θέσω έτσι - στις επίκαιρες ερωτήσεις που καταθέτουν.
Κύριε Πρόεδρε,…
Αφήστε με να σας πω! Αυτό έχει απασχολήσει επανειλημμένως, σας δηλώνω, τη Διάσκεψη των Προέδρων. Έχει αναλάβει ο Πρόεδρος της Βουλής μια σειρά από παρεμβάσεις απέναντι σε Υπουργούς και σε συγκεκριμένους Υπουργούς οι οποίοι καθυστερούν, που ξέρουμε ποιοι είναι, διότι γνωρίζουμε και τον αριθμό των επίκαιρων ερωτήσεων οι οποίες εκκρεμούν. Άρα, λοιπόν, δίκιο μπορεί να έχετε.
Μα βρίσκεται εδώ, κύριε Πρόεδρε.
Επειδή ως πρώτο θέμα μού υποδείξατε να τον αναζητήσω στο κυλικείο της Βουλής, εγώ σας λέω ότι δεν είναι δουλειά του Προέδρου από την Έδρα να αναζητήσει τον όποιο Υπουργό, όπου κι αν βρίσκεται αυτός, από τη στιγμή που και σε αυτήν την κατεύθυνση, όπως είπα πριν, στην ανακοίνωση των ερωτήσεων που δεν θα συζητηθούν, μας έχει ενημερώσει σχετικά και η Γενική Γραμματεία της Κυβέρνησης, η οποία είναι επίσης γνώστης αυτής της κατάστασης. Νομίζω ότι εδώ μπορούμε να το κλείσουμε, γιατί περιμένουν και οι συνάδελφοί σας.
Κύριε Πρόεδρε, ευχαριστώ για την ευαισθησία σας και την αναφορά σας. Όμως, μιλάμε για ένα κοινωνικό αγαθό, την υγεία. Δεν είναι κάτι που μπορεί να γίνει, αν θέλετε, σε έναν μεταγενέστερο χρόνο οποιαδήποτε συζήτηση ή πίεση. Εν πάση περιπτώσει, επειδή και την άλλη εβδομάδα, που θα επαναπροσδιοριστεί η συγκεκριμένη επίκαιρη ερώτηση, λόγω του «αναπτυξιακού» συνεδρίου του ΣΥΡΙΖΑ στη Θεσσαλονίκη, δεν θα είναι πάλι παρών ο συγκεκριμένος Υπουργός. Το τονίζω, με την ελπίδα μήπως και έλθει. Αν πάλι δεν έλθει, τον καλώ στη Δράμα. Δύο βήματα είναι. Δεν θα κάνουμε αυτό που έκανε ο ΣΥΡΙΖΑ, όταν ήλθε ο Υπουργός Υγείας της Νέας Δημοκρατίας, που δέχθηκε ύβρεις και προπηλακισμούς.
Κύριε Κυριαζίδη, τώρα όμως να ολοκληρώσετε.
Τον περιμένουμε να δει την κατάντια από κοντά.
Καλώς. Ακούστηκε η άποψή σας. Συνεχίζουμε με την επόμενη επίκαιρη ερώτηση. Θα συζητηθεί η πρώτη με αριθμό 1315/13-3-2018 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Εξέλιξη και ολοκλήρωση της διαδικασίας αποπληρωμής των ληξιπρόθεσμων οφειλών του δημοσίου προς ιδιώτες». Θα απαντήσει ο Αναπληρωτής Υπουργός κ. Γεώργιος Χουλιαράκης. Κύριε Σταϊκούρα, έχετε τον λόγο για να αναπτύξετε την επίκαιρη ερώτηση.
Κύριε Υπουργέ, θα συμφωνείτε - υποθέτω - και εσείς ότι η αποπληρωμή των ληξιπρόθεσμων οφειλών του δημοσίου προς τον ιδιωτικό τομέα, πέραν της συμβολής της στην εξυγίανση των δημόσιων οικονομικών και των προϋπολογισμών των φορέων της Γενικής Κυβέρνησης, αλλά και της ενίσχυσης της αξιοπιστίας του δημοσίου, συνιστά βασική πηγή ενίσχυσης της ρευστότητας στην πραγματική οικονομία. Στο τέλος του 2012 η τότε κυβέρνηση δημιούργησε το θεσμικό και λειτουργικό πλαίσιο για τη σταδιακή εξόφλησή τους, πλαίσιο που ισχύει ακριβώς το ίδιο και εφαρμόζεται ακριβώς το ίδιο μέχρι και σήμερα. Το αποτέλεσμα ήταν οι ληξιπρόθεσμες οφειλές του δημοσίου από περίπου 9,6 δισεκατομμύρια ευρώ στο τέλος του 2012, σύμφωνα με τα σημερινά στοιχεία του Υπουργείου Οικονομικών, να μειωθούν μέσα σε δύο χρόνια περίπου κατά 6 δισεκατομμύρια ευρώ, βοηθώντας ουσιαστικά την οικονομία να αποκτήσει θετικό πρόσημο για πρώτη φορά το 2014. Δυστυχώς, όμως, από τον Ιανουάριο του 2015 η κατάσταση άλλαξε. Οι ληξιπρόθεσμες υποχρεώσεις του δημοσίου άρχισαν και πάλι να τραβούν την ανηφόρα, ως αποτέλεσμα κυρίως της εσωτερικής στάσης πληρωμών που κήρυξε η σημερινή Κυβέρνηση. Έτσι, παρά το γεγονός ότι έχουν εκταμιευθεί περισσότερα από 5 δισεκατομμύρια ευρώ από δόσεις της δανειακής σύμβασης για την αποπληρωμή τους, δηλαδή από το τρίτο μνημόνιο, αυτές οι οφειλές παραμένουν υψηλές, ξεπερνώντας σήμερα τα 3 δισεκατομμύρια ευρώ. Συνεπώς, κύριε Υπουργέ, ερωτάσθε: Πρώτον, για ποιον λόγο οι ληξιπρόθεσμες οφειλές του δημοσίου παραμένουν υψηλές, παρά τους πρόσθετους δανειακούς και πλέον και εθνικούς πόρους που διατίθενται για την αποπληρωμή τους από τα πλεονάσματα, όταν μάλιστα, σύμφωνα με την εισηγητική έκθεση του τελευταίου προϋπολογισμού, «η εξόφλησή τους αποτελεί βασική προτεραιότητα για το Υπουργείο Οικονομικών»; Που να μην ήταν, δηλαδή, και βασική προτεραιότητα! Δεύτερον: Σε τι ύψος ανέρχονται οι νέες οφειλές - γιατί προφανώς δημιουργήθηκαν νέες οφειλές - την τελευταία τριετία; Τρίτον: Ποιος είναι ο προγραμματισμός για την αποπληρωμή τους εντός του 2018; Πόσοι απ' αυτούς θα είναι από δανειακούς πόρους και πόσοι θα είναι από το περσινό υπερπλεόνασμα των πολιτών; Τέλος, πότε εκτιμά το Υπουργείο Οικονομικών - αλλά θέλω συγκεκριμένη ημερομηνία - ότι θα ολοκληρωθεί η εκκαθάριση των ληξιπρόθεσμων οφειλών του δημοσίου, δηλαδή θα μηδενιστούν οι ληξιπρόθεσμες οφειλές του δημοσίου; Σας ευχαριστώ πολύ.
Ευχαριστούμε, κύριε Σταϊκούρα. Τον λόγο έχει ο κ. Χουλιαράκης.
Ευχαριστώ, κύριε Πρόεδρε. Θα συμφωνήσω με τον κ. Σταϊκούρα ότι το πρόγραμμα εκκαθάρισης των ληξιπρόθεσμων υποχρεώσεων του δημοσίου έχει ιδιαίτερη σημασία και για την πραγματική οικονομία, γιατί πράγματι ενισχύει τη ρευστότητα της ιδιωτικής οικονομίας και την οικονομική δραστηριότητα, αλλά και για την περαιτέρω εξυγίανση των δημοσίων οικονομικών. Εκεί που θα διαφωνήσω με τον κ. Σταϊκούρα είναι για την πορεία εξόφλησης των ληξιπρόθεσμων υποχρεώσεων. Επιτρέψτε μου να αναφέρω μερικά μεγέθη. Θα ξεκινήσω, κατ' αρχάς, ορίζοντας - για την καλύτερη κατανόηση του ορισμού από τους ακροατές μας - τις ληξιπρόθεσμες υποχρεώσεις των φορέων της γενικής κυβέρνησης προς τρίτους, δηλαδή φορείς εκτός γενικής κυβέρνησης, ως τις ανεξόφλητες υποχρεώσεις του δημοσίου προς τρίτους για διάστημα μεγαλύτερο των ενενήντα ημερών μετά την παρέλευση της ημερομηνίας υποχρέωσης εξόφλησης. Μετά απ' αυτόν τον ορισμό επιτρέψτε μου να δώσω μερικά μεγέθη. Εγώ θα δεχθώ ότι το διάστημα Ιανουαρίου 2015- Αυγούστου 2015 οι ληξιπρόθεσμες υποχρεώσεις του δημοσίου αυξήθηκαν και αυξήθηκαν σημαντικά, ακριβώς γιατί ήταν μια περίοδος υψηλής αβεβαιότητας. Από τον Σεπτέμβριο, όμως, του 2015 και στο εξής μέχρι και τον Ιανουάριο του 2018, οι υποχρεώσεις αυτές μειώθηκαν ιδιαίτερα. Τον Σεπτέμβριο του 2015 οι ληξιπρόθεσμες υποχρεώσεις, με τον τρόπο που τις όρισα πριν από λίγο, της γενικής κυβέρνησης, ήταν 5.225.000.000 ευρώ. Τον Δεκέμβριο του 2016, δεκαπέντε μήνες μετά, είχαν μειωθεί στα 3.689.000.000 ευρώ. Τον Δεκέμβριο του 2017, τον προηγούμενο μήνα, είχαν μειωθεί στα 2.537.000.000 και μόλις σήμερα ανακοινώθηκε ότι τον Ιανουάριο του 2018 μειώθηκαν περαιτέρω στα 2.443.400.000 ευρώ. Από τον Σεπτέμβριο του 2015 έως τον προηγούμενο μήνα, τον Ιανουάριο του 2018, έχουν μειωθεί - μιλάμε για την καθαρή μείωση του στοκ των ληξιπρόθεσμων - κατά 2.782.000.000 ευρώ, τόσο από πόρους του προγράμματος αποπληρωμής ληξιπρόθεσμων του Ευρωπαϊκού Μηχανισμού Σταθερότητας όσο και από ίδιους πόρους. Το ύψος των ληξιπροθέσμων σήμερα παραμένει παρ' όλα αυτά σημαντικό στα 2,4 δισεκατομμύρια ευρώ. Ο προγραμματισμός του Υπουργείου Οικονομικών είναι η πλήρης εξόφληση του υπολοίπου των 2,4 δισεκατομμυρίων ευρώ μέχρι το τέλος του προγράμματος, μέχρι τον Αύγουστο του 2018, πράγμα που είναι απολύτως εφικτό τόσο μέσω της αξιοποίησης των ταμειακών διαθεσίμων, υπάρχουν οι αντίστοιχες πιστώσεις όσο και με την ενίσχυση των πιστώσεων αυτών από το Πρόγραμμα του Ευρωπαϊκού Μηχανισμού Σταθερότητας. Ευχαριστώ.
Κύριε Σταϊκούρα, έχετε τον λόγο.
Από την απάντησή σας και από πρόσθετα στοιχεία που δεν πρόλαβα να αναπτύξω κατά την πρωτολογία μου νομίζω προκύπτουν ορισμένα συμπεράσματα. Πρώτο συμπέρασμα: Οι ληξιπρόθεσμες οφειλές του δημοσίου - και δεν είναι μόνο οι δαπάνες, είναι και οι εκκρεμείς επιστροφές φόρων - υπερβαίνουν τα 3 δισεκατομμύρια ευρώ σήμερα που μιλάμε. Πράγματι, έχει γίνει μια συστηματική προσπάθεια μείωσης το τελευταίο χρονικό διάστημα, αλλά ουσιαστικά μεγάλο μερίδιο ευθύνης φέρει η Κυβέρνησή σας που τις αύξησε το πρώτο εξάμηνο του 2015, όπως είπατε. Δηλαδή, με λίγα λόγια είμαστε, περίπου, εκεί που ήμασταν στο τέλος του 2014. Δεύτερο συμπέρασμα: H Κυβέρνηση εξαιτίας τόσο της επιλογής της να συντηρεί την εσωτερική στάση πληρωμών όσο και της ανικανότητάς της να απορροφήσει τους διαθέσιμους πόρους δημιουργεί συνέχεια νέες ληξιπρόθεσμες οφειλές. Ξέρετε, αυτό δεν το λέμε εμείς, το γράφει και η Έκθεση Συμμόρφωσης της Ευρωπαϊκής Επιτροπής που καταθέτω στα Πρακτικά [[Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σε αυτές τις ληξιπρόθεσμες οφειλές που μιλάμε πρέπει να προστεθούν και όσες υποχρεώσεις του δημοσίου δεν καταγράφονται, επισημαίνονται από την Ευρωπαϊκή Επιτροπή και είναι εκκρεμείς επιστροφές φόρων ακόμα περισσότερες και αιτήσεις συνταξιοδότησης. Επιπρόσθετα, όπως επισημαίνει η τελευταία Έκθεση Συμμόρφωσης της Ευρωπαϊκής Επιτροπής πολύ πρόσφατα, πριν από ένα μήνα, από τους συνολικούς δανειακούς πόρους που μεταβιβάστηκαν για την αποπληρωμή των ληξιπρόθεσμων οφειλών το 2017 μόνο οι μισοί έφτασαν στους τελικούς δικαιούχους. Το υπόλοιπο ποσό είτε κόλλησε σε φορείς του δημοσίου είτε δεν έφτασε σε φορείς. Άρα, κύριε Υπουργέ, πράγματι πήρατε 5 δισεκατομμύρια ευρώ πόρους από τους δανειστές και οι ληξιπρόθεσμες οφειλές παραμένουν περίπου εκεί που ήταν στο τέλος του 2014. Τρίτο συμπέρασμα: Λόγω της κυβερνητικής καθυστέρησης στην απορρόφηση της χρηματοδότησης του προγράμματος η διαδικασία αποπληρωμής των ληξιπρόθεσμων οφειλών έχει διαφοροποιηθεί επί το δυσμενέστερον για τη χώρα και για τους πολίτες της. Το δημόσιο έχει πλέον την υποχρέωση, που δεν την είχε με το δεύτερο μνημόνιο, όπως καταγράφεται για πρώτη φορά μετά τη δεύτερη αξιολόγηση, να συμβάλει με ίδιους πόρους στην αποπληρωμή των ληξιπρόθεσμων οφειλών. Αυτό δεν υπήρχε στο δεύτερο μνημόνιο. Πέρσι η αναλογία στην αξιολόγηση ήταν ένα προς δύο έναντι των δόσεων του δανείου και σήμερα στην τελευταία αξιολόγηση που κλείσατε έγινε ακόμη πιο δυσμενής: 50: 50. Δηλαδή 50% ληξιπρόθεσμες οφειλές τις πληρώνουν οι Έλληνες φορολογούμενοι με τα πλεονάσματα και 50% οι δόσεις του δανείου. Αυτό δεν υπήρχε στο δεύτερο μνημόνιο. Τελευταίο συμπέρασμα: Η πλήρης εκκαθάριση των ληξιπρόθεσμων οφειλών οφείλω να ομολογήσω, αν και άκουσα αυτό που είπατε, ότι έχει παραπεμφθεί στις αριστερές καλένδες. Αρχικά σας θυμίζω με βάση το τρίτο μνημόνιο, τον Αύγουστο του 2015, η αποπληρωμή τους θα έπρεπε να έχει ολοκληρωθεί πλήρως πότε; Στο τέλος του 2016. Αυτό λένε τα κείμενα που έχετε υπογράψει. Στη συνέχεια, με βάση το συμπληρωματικό μνημόνιο, τον Ιούνιο του 2016, αυτή η ημερομηνία μετατέθηκε για πότε; Για τον Ιούνιο του 2017. Και σήμερα με βάση την εισηγητική έκθεση του προϋπολογισμού, υπάρχει αναφορά για περαιτέρω απλώς μείωση εντός του 2018, προϋπολογισμός σας, και σήμερα μόλις δεσμευτήκατε ότι μέχρι το καλοκαίρι, τον Αύγουστο, θα αποπληρωθούν πλήρως. Το εύχομαι,. Συνεπώς, για ακόμα μια φορά επιβεβαιώνεται η κυβερνητική αδυναμία, ανικανότητα και αναποτελεσματικότητα. Είναι σαφές ότι η σημερινή Κυβέρνηση δεν θέλει, δεν ξέρει και δεν μπορεί να ρίξει ρευστότητα στην πραγματική οικονομία. Στον αντίποδα - και ολοκληρώνω, κύριε Πρόεδρε - αυτής της οικονομικά ανορθολογικής κυβερνητικής πρακτικής, βασικός άξονας της οικονομικής πρότασης της Νέας Δημοκρατίας είναι η ενίσχυση της ρευστότητας στην πραγματική οικονομία με την αξιοποίηση των διαθέσιμων ευρωπαϊκών πόρων, με την εκτέλεση του Προγράμματος Δημοσίων Επενδύσεων, που δεν γίνεται τα τρία τελευταία χρόνια και έχει φτάσει στο χαμηλότερο ύψος της τελευταίας δεκαετίας, με την αποπληρωμή των ληξιπρόθεσμων οφειλών του δημοσίου και τέλος με τη σταδιακή εξομάλυνση της πιστωτικής επέκτασης μέσω του τραπεζικού συστήματος. Σας ευχαριστώ πολύ.
Ευχαριστούμε τον κ. Σταϊκούρα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οχτώ μαθητές και μαθήτριες και έξι εκπαιδευτικοί συνοδοί τους από το Γυμνάσιο Ιερισσού Χαλκιδικής. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Αναπληρωτής Υπουργός Οικονομικών κ. Γεώργιος Χουλιαράκης.
Ευχαριστώ, κύριε Πρόεδρε. Κατ' αρχάς, να διευκρινίσω ότι η υποχρέωση συμμετοχής του ελληνικού δημοσίου με ίδιους πόρους στην εξόφληση ληξιπρόθεσμων υποχρεώσεων είναι ένδειξη υγειών δημοσίων οικονομικών. Δεν καταλαβαίνω για ποιον λόγο το ελληνικό δημόσιο, η Ελληνική Δημοκρατία πρέπει να δανείζεται χρήματα για να αποπληρώνει υποχρεώσεις της, τη στιγμή που έχει ίδιους πόρους. Και έχει ίδιους πόρους, ακριβώς επειδή η δημοσιονομική διαχείριση των ετών 2016-2017 ήταν ιδιαίτερα αποτελεσματική. Δεν το βλέπω, λοιπόν, ως ένδειξη αποτυχίας, το βλέπω ως το αντίθετο, ως ένδειξη καλής εκτέλεσης των προϋπολογισμών των δύο προηγούμενων ετών. Και για να ακριβολογώ, τα ταμειακά διαθέσιμα του ελληνικού δημοσίου δεν ήταν ποτέ στα υγιή επίπεδα που είναι τον τελευταίο χρόνο. Ένα δεύτερο σχόλιο πάνω στην παρατήρησή σας, κύριε Σταϊκούρα, πως ήταν επιλογή της Κυβέρνησης η εσωτερική στάση πληρωμών. Εδώ υπάρχει μια αντίφαση. Η αντίφαση είναι η εξής: Εσωτερική στάση πληρωμών με παραγωγή ληξιπρόθεσμων επιδεινώνει το δημοσιονομικό αποτέλεσμα. Το επιδεινώνει δεν το βελτιώνει. Παρατηρούμε, όμως, ότι και το δημοσιονομικό αποτέλεσμα του 2016 και το αποτέλεσμα του 2017, όπως θα επαληθευθεί σε δύο μήνες από τη EUROSTAT, δεν ήταν απλώς καλό, ήταν πολύ καλύτερο από τον στόχο που είχε τεθεί, με αποτέλεσμα την ταχύτερη αποκατάσταση της αξιοπιστίας των δημοσίων οικονομικών και απέναντι στους πιστωτές και απέναντι στις διεθνείς αγορές, την ταχύτερη βελτίωση της πιστοληπτικής ικανότητας της χώρας, την ταχύτερη αποκλιμάκωση του κόστους δανεισμού. Δεν υπάρχει λοιπόν στρατηγική εσωτερική στάση πληρωμών, γιατί, αν υπήρχε, θα επιδείνωνε, δεν θα βελτίωνε το αποτέλεσμα. Αναγνωρίζω, όμως, και αυτό έχει σημασία, ότι το θετικό πρόσημο μπροστά από το μέγεθος των ληξιπρόθεσμων είναι ένα πρόβλημα που πρέπει να λυθεί. Θα επαναλάβω, λοιπόν, δύο νούμερα: Τον Σεπτέμβριο του 2018 το στοκ των ληξιπρόθεσμων γενικής Κυβέρνησης ξεπερνούσε τα 5 δισεκατομμύρια.
Το 2017.
Το 2015, Σεπτέμβριο του 2015- συγγνώμη - στην αρχή του τρίτου προγράμματος, ξεπερνούσε τα 5 δισεκατομμύρια. Δύο μήνες πριν, τον Ιανουάριο του 2018, τα τελευταία στοιχεία δείχνουν ότι είναι κάτω από τα 2,5 δισεκατομμύρια. Η μεταβολή στη σωστή κατεύθυνση είναι σημαντική. Δεσμεύομαι, επίσης, εδώ ότι το υπόλοιπο των ληξιπρόθεσμων θα έχει πλήρως αποπληρωθεί, θα έχει μηδενιστεί δηλαδή, μέχρι το τέλος του προγράμματος. Ευχαριστώ.
Συνεχίζουμε με την τελευταία επίκαιρη ερώτηση για σήμερα, την τρίτη με αριθμό 1297/12-3-2018 επίκαιρη ερώτηση πρώτου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Οικονομικών, με θέμα: «Περί εγκριθείσης δαπάνης ποσού 23.170.067 ευρώ ως αποζημίωση της Τραπέζης της Ελλάδος Α.Ε.». Κύριε Παππά, έχετε τον λόγο.
Κατ' αρχάς, θέλω να ευχαριστήσω τον κύριο Υπουργό που είχε την καλοσύνη να έρθει να απαντήσει στην επίκαιρη ερώτησή μου και αυτό τον τιμά έναντι άλλων συναδέλφων. Επαναλαμβάνω το θέμα της ερωτήσεως, κύριε Πρόεδρε. Είναι περί εγκριθείσης δαπάνης ποσού 23.170.067 ευρώ ως αποζημίωση της Τραπέζης της Ελλάδος Α.Ε. με την υπ' αριθμόν 13/980 της 20-2-2018 απόφασή σας, κύριε Χουλιαράκη, εγκρίνατε δαπάνη του ποσού - ακούστε το ποσό, είναι πολλά τα λεφτά - των 23.170.000, ως αποζημίωση στην Τράπεζα της Ελλάδος Α.Ε., έχοντας ως νομική βάση μία προγενέστερη απόφασή σας, της 5ης Αυγούστου 2016 και τη νέα σύμβαση που δημοσιεύθηκε στην Εφημερίδα της Κυβερνήσεως, η οποία δημοσιεύθηκε στο ΦΕΚ 151Α΄ της 10-8-2016. Με αυτή τη σύμβαση το δημόσιο υποχρεούται να καταβάλει, υποχρεωτικά, ποσοστιαία προμήθεια στην ανώνυμη εταιρεία, δηλαδή, για να καταλαβαίνει ο κόσμος στην Τράπεζα της Ελλάδος, για το σύνολο των κρατικών χρηματοπιστωτικών εργασιών, δηλαδή, έκδοση τίτλων, ομολόγων, εντόκων γραμματίων κ.λπ.. Η ερώτηση είναι η εξής και θα επανέλθουμε και στη συνέχεια: Η υλοποίηση της δημοσιονομικής πολιτικής της Ελλάδος νοείται εκτός των συμφερόντων της Τραπέζης Ελλάδος Α.Ε. ή είναι συνυφασμένη με τα συμφέροντα αυτά; Εάν συμβαίνει το δεύτερο, δηλαδή, η Τράπεζα της Ελλάδος λειτουργεί για τα ελληνικά κρατικά συμφέροντα, και εάν, ειδικά για την Τράπεζα της Ελλάδος, η οποία είναι μία ιδιωτική εταιρεία και υπάρχουν μέσα διεθνείς κερδοσκόποι που σύρουν τη χώρα σε επικερδείς για εκείνους δανεισμούς και επαχθή μνημόνια, γιατί η Κυβέρνηση προσφέρει λεφτά σε μία ιδιωτική τράπεζα και γιατί το δημόσιο συμφέρον θα πρέπει να ταυτίζεται με το συμφέρον της Τραπέζης της Ελλάδος;
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κατ' αρχάς, να πω δύο λόγια για τον σκοπό και τη λειτουργία της Τράπεζας της Ελλάδος, για να μην υπάρχουν παρανοήσεις. Πρώτη προτεραιότητα της Τράπεζας της Ελλάδας, ως μέλος του ευρωσυστήματος, και κάθε άλλης τράπεζας του ευρωσυστήματος είναι η συμβολή στη χάραξη της νομισματικής πολιτικής της ζώνης τους ευρώ, ώστε να διατηρηθεί σταθερό το επίπεδο του πληθωρισμού, κοντά στο ποσοστό του 2%. Δεύτερος στόχος είναι η συμβολή στη διατήρηση ενός υγιούς εγχώριου τραπεζικού συστήματος. Είναι, αν θέλετε, ο εποπτικός ρόλος της τράπεζας. Και τρίτος στόχος της τράπεζας είναι η παρακολούθηση των κύριων μακροοικονομικών μεγεθών της οικονομίας και ο ρόλος της ως, αν θέλετε, αναλυτή των μεγεθών αυτών, ώστε να προειδοποιεί έγκαιρα για ενδεχόμενους κινδύνους και μακροοικονομικούς και χρηματοπιστωτικούς. Νομίζω ότι και οι τρεις αυτοί ρόλοι όχι μόνο είναι συμβατοί, αλλά ενισχύουν το δημόσιο συμφέρον. Άρα δεν έχω καμμία αμφιβολία ότι δεν υπάρχει σύγκρουση συμφερόντων. Να πω μερικά πράγματα τώρα πιο συγκεκριμένα για το θέμα της πληρωμής από την πλευρά του ελληνικού δημοσίου και του Υπουργείου Οικονομικών προς την Τράπεζα της Ελλάδος για μια σειρά υπηρεσιών που αυτή προσφέρει. Πρώτα απ' όλα, να πω ότι δεν επινοούμε τον τροχό. Η συνεργασία του ελληνικού δημοσίου και του Υπουργείου Οικονομικών με την Τράπεζα της Ελλάδος διαρκεί εδώ και δεκαετίες. Εδώ και δεκαετίες, δηλαδή, η Τράπεζα της Ελλάδος προσφέρει τις υπηρεσίες του ταμία στο ελληνικό δημόσιο, εκτελώντας τις δαπάνες που το ελληνικό δημόσιο πρέπει να πραγματοποιήσει έναντι, πράγματι, ενός αντιτίμου που καλύπτει την παροχή της υπηρεσίας αυτής. Πριν από το 2016, το αντίτιμο αυτό ήταν το 0,05% του ετήσιου συνολικού ύψους των συγκεκριμένων δαπανών του τακτικού προϋπολογισμού. Μετά τη σύμβαση που εμείς υπογράψαμε με την Τράπεζα της Ελλάδος το 2016, το ποσοστό αυτό μειώνεται κατά 40% και πάει στο 0,033%. Αντίστοιχα, για τις δημόσιες επενδύσεις η προηγούμενη σύμβαση προέβλεπε αντίτιμο 0,05% του προγράμματος δημοσίων επενδύσεων και των δαπανών που εκτελούνται από την Τράπεζα της Ελλάδος στα πλαίσια αυτά. Με τη νέα σύμβαση το ποσοστό είναι στο 0,03%, μείωση μεγαλύτερη του 40%. Και στις δύο περιπτώσεις, λοιπόν, η νέα σύμβαση ενισχύει τα συμφέροντα του ελληνικού δημοσίου. Πιο συγκεκριμένα, για να μιλήσω με νούμερα, για τα έτη 2016-17 η αποζημίωση του ελληνικού δημοσίου προς την τράπεζα για τις υπηρεσίες που αυτή προσφέρει - και εάν δεν τις προσέφερε η Τράπεζα της Ελλάδος, κάποιος άλλος θα τις προσέφερε - κόστισαν 24 εκατομμύρια και 23 εκατομμύρια αντιστοίχως. Ας δούμε τι γινόταν πριν, δηλαδή, τα χρόνια από το 2011 έως 2015. Επαναλαμβάνω ότι το 2016 και το 2017 ήταν 24 εκατομμύρια και 23 εκατομμύρια αντιστοίχως. Το 2011 ήταν 34 εκατομμύρια, το 2012 ήταν 35 εκατομμύρια, το 2013 ήταν 36 εκατομμύρια, το 2014 ήταν 34 εκατομμύρια και το 2015 ήταν 32 εκατομμύρια ευρώ αντιστοίχως. Η σύμβαση, λοιπόν, δεν επιδείνωσε, αλλά βελτίωσε σημαντικά το κόστος που έχει η υπηρεσία αυτή για το ελληνικό δημόσιο και κατά συνέπεια είναι πράγματι προς όφελος του ελληνικού δημοσίου. Ευχαριστώ.
Τον λόγο έχει ο κ. Παππάς για τη δευτερολογία του.
Κύριε Χουλιαράκη, είστε ένας τεχνοκράτης ο οποίος υπηρετεί μια μνημονιακή Κυβέρνηση. Και διαπιστώνω ότι έχετε και πολιτικό λόγο. Είστε, δηλαδή, προπαγανδιστής. Και εκφέρεται έναν λόγο που λέγεται «η τακτική της μισής αλήθειας». Δεν μας τα είπατε όλα, δυστυχώς. Δεν μας είπατε ότι ενώ πολύς κόσμος πιστεύει πως η Τράπεζα της Ελλάδος είναι μια επιχείρηση κρατική, δηλαδή, δουλεύει για τα κρατικά συμφέροντα, είναι στην πραγματικότητα μία εντελώς ιδιωτική, πολυμετοχική επιχείρηση που διανέμει κέρδη στους μετόχους της. Δεν καταβάλλει κανέναν φόρο. Είναι Α.Ε., αλλά έχει απόλυτα προνόμια έναντι οποιασδήποτε άλλης Α.Ε. της Ελλάδας. Με λίγα λόγια, το κράτος έχει δώσει στην Τράπεζα της Ελλάδος μια απόλυτη φοροαπαλλαγή. Επίσης, αυτό που γνωρίζει ο κόσμος, αλλά κανείς δεν τολμά να ομολογήσει είναι ότι αυτή η τράπεζα ανήκει σε ξένα καπιταλιστικά συμφέροντα, σε ξένα τοκογλυφικά συμφέροντα. Ουσιαστικά - και όχι τώρα, αλλά εδώ και πάρα πολλές δεκαετίες - ανήκει στην οικογένεια Rothschild. Εάν σας λέγανε Γιάννη και όχι Γιώργο, τότε θα ταίριαζε απόλυτα το «Γιάννης κερνά και Γιάννης πίνει», με τον κ. Γιάννη Στουρνάρα. Ο δικός σας Βουλευτής, ο κ. Μιχελογιαννάκης, είχε στείλει επιστολή στον κ. Στουρνάρα τον Μάιο του 2015 και αφού έλεγε όλο το ιστορικό και πώς καθιερώθηκε, με ποιο ΦΕΚ το 1927 η Τράπεζα της Ελλάδος, ρωτούσε τον κ. Στουρνάρα ποιον υπηρετεί η Τράπεζα της Ελλάδος και αν λειτουργεί ως ταμίας ή εντολοδόχος του δημοσίου ή αν ανήκει σε ιδιωτικά κεφάλαια και χέρια. Λέει ο κ. Μιχελογιαννάκης: «Επειδή είναι λυπηρό, εάν όχι αντεθνικό να μην γνωρίζουμε το μετοχολόγιο της Τράπεζας της Ελλάδος, παρακαλώ όπως με ενημερώσετε επαρκώς. Ιωάννης Μιχελογιαννάκης, Βουλευτής ΣΥΡΙΖΑ, 15 Μαΐου 2015». Το ίδιο ερώτημα έθεσα και εγώ στην Αίθουσα της Γερουσίας στον κ. Στουρνάρα, σε επίσκεψη που έκανε στην Βουλή των Ελλήνων, για να μην λάβω ποτέ απάντηση. Επιτέλους θα μάθουμε τι συμβαίνει στην τράπεζα, η οποία τσαλαπατάει κυριολεκτικά τους Έλληνες; Σε ποιον ανήκει αυτή η τράπεζα και ποια συμφέροντα υπηρετεί; Αυτό είναι τώρα ρητορική ερώτηση. Διότι, και ο κ. Στουρνάρας, - αυτός που έχει πολύ κοντή μνήμη, δεν θυμάται διάφορα πράγματα με τις υποθέσεις του - και η Κυβέρνηση κατ' ουσίαν υπηρετείτε τα ίδια αφεντικά. Λέγεστε κατ' όνομα αριστεροί, αλλά κατ' ουσίαν είστε οι καλύτεροι εκπρόσωποι του διεθνούς κεφαλαίου.
Κύριε Υπουργέ, έχετε τον λόγο για τη δευτερολογία σας.
Ευχαριστώ, κύριε Πρόεδρε. Δεν πρόκειται να απαντήσω σε αστειότητες, σε επιχειρήματα για το ιδιοκτησιακό καθεστώς της τράπεζας και για τη δήθεν συμμετοχή της Rothschild εκεί. Θέλω να πω δυο πράγματα, όμως, που νομίζω ότι απαντούν στη δευτερολογία του κ. Παππά. Πρώτον, το ελληνικό δημόσιο συμμετέχει με υψηλό ποσοστό στο μετοχικό κεφάλαιο της Τράπεζας της Ελλάδος, πράγμα που δεν σημαίνει ότι δεν έχει την υποχρέωση να πληρώνει για τις υπηρεσίες που αγοράζει. Το κάνει ακριβώς με τον ίδιο τρόπο που αγοράζει ρεύμα από τη ΔΕΗ. Και στη ΔΕΗ συμμετέχει, αλλά η κατανάλωση ρεύματος από τα Υπουργεία και τη Γενική Κυβέρνηση πληρώνεται. Δεύτερον, από τη συμμετοχή του στο μετοχικό κεφάλαιο της τράπεζας το ελληνικό δημόσιο κερδίζει και κερδίζει πολλά. Αναφέραμε πριν τα ποσά που πρέπει να καταβάλουν για την υπηρεσία που σωστά καταβάλλει η Τράπεζα της Ελλάδος, ήτοι 24.000.000 ευρώ και 23.000.000 ευρώ αντίστοιχα το 2016 και το 2017. Τα ίδια έτη, το 2016 και το 2017, τα έσοδα του ελληνικού δημοσίου από τις δραστηριότητες της τράπεζας - ακούστε το γιατί έχει σημασία - το 2016 ανήλθαν σε 1.079.000.000 ευρώ. Εμείς καταβάλλαμε 24.000.000 ευρώ μόνο. Αυτά είναι έσοδα του τακτικού προϋπολογισμού. Το 2017, που καταβάλαμε 23.000.000 ευρώ για την υπηρεσία που μας προσέφερε, τα έσοδα από τη λειτουργία της Τράπεζας της Ελλάδος ανήλθαν σε 928.000.000 ευρώ - συντριπτικά υπέρ των συμφερόντων του ελληνικού δημοσίου. Ευχαριστώ.
Ευχαριστούμε τον κύριο Υπουργό. Ολοκληρώθηκε η συζήτηση των επίκαιρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 20.20΄ λύεται η συνεδρίαση για την προσεχή Πέμπτη 22 Μαρτίου 2018 και ώρα 9.30΄ με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.